## Pravilnik o uvjetima glede uređenja objekata, veterinarske opreme i stručnih djelatnika, kojima moraju udovoljavati pravne i fizičke osobe u sustavu provedbe veterinarske djelatnosti

### NN 136/1997 (16.12.1997.), Pravilnik o uvjetima glede uređenja objekata, veterinarske opreme i stručnih djelatnika, kojima moraju udovoljavati pravne i fizičke osobe u sustavu provedbe veterinarske djelatnosti

# **MINISTARSTVO POLJOPRIVREDE I ŠUMARSTVA**

Na temelju članka 83. stavak 7., članka 85. stavak 2., 3. i 4. i članka
130. stavak 3. Zakona o veterinarstvu ("Narodne novine", br. 70/97), ministar
poljoprivrede i šumarstva donosi

## **PRAVILNIK**

### **O UVJETIMA GLEDE UREĐENJA OBJEKATA, VETERINARSKE OPREME I STRUČNIH DJELATNIKA, KOJIMA MORAJU UDOVOLJAVATI PRAVNE I FIZIČKE OSOBE U SUSTAVU PROVEDBE VETERINARSKE DJELATNOSTI**

I. OPĆE ODREDBE

Članak 1.

(1) Ovim se Pravilnikom propisuju uvjeti, glede uređenja objekata, prostora,
prostorija, veterinarske opreme i stručnih djelatnika, kojima za obavljanje
veterinarske djelatnosti, moraju udovoljavati veterinarske organizacije:
veterinarske stanice s područnim ambulantama, veterinarske ambulante, veterinarske
bolnice, veterinarske klinike, veterinarski dijagnostički i analitički
laboratoriji te veterinarska privatna praksa i veterinarska služba ustrojena
u pravnim osobama koje obavljaju djelatnost uzgoja stoke i stočarske proizvodnje
(u daljnjem tekstu: veterinarska služba).

(2) Ovim se Pravilnikom propisuju i veterinarsko-zdravstveni uvjeti
kojima moraju udovoljavati veterinarske organizacije, veterinarska privatna
praksa i veterinarska služba pri osnivanju, u postupku dobivanja veterinarsko-zdravstvene
suglasnosti, kao i posebni uvjeti u obavljanju poslova javnih ovlasti u
prenijetim im poslovima državne uprave.

Članak 2.

Ovim Pravilnikom propisuju se i posebni uvjeti kojima mora udovoljavati
veterinarska stanica i veterinarska ambulanta u obavljanju javnih ovlasti,
kao i posebni uvjeti kojima mora udovoljavati veterinarska bolnica, veterinarska
klinika, veterinarska služba i privatna veterinarska praksa, u obavljanju
pojedinih poslova javnih ovlasti, kao prenesenih poslova državne uprave.

Članak 3.

(1) Zahtjev za utvrđivanje uvjeta iz članka 1. stavka 1. i članka 2.
ovoga Pravilnika podnosi se Ministarstvu poljoprivrede i šumarstva - Upravi
za veterinarstvo.

(2) Zahtjevu za utvrđivanje uvjeta iz stavka 1. ovoga članka pri osnivanju
veterinarskih organizacija, privatne prakse i veterinarske službe potrebno
je priložiti prethodno mišljenje Hrvatske veterinarske komore i veterinarsko
zdravstvenu suglasnost.

(3) Rješenje o udovoljavanju propisanim uvjetima iz članka 1. stavak
1. i članka 2. ovoga Pravilnika donosi ravnatelj Uprave za veterinarstvo
na prijedlog stručnog povjerenstva, kojeg on osniva.

Članak 4.

Veterinarsko-zdravstvenu suglasnost iz članka 1. stavak 2. ovoga Pravilnika,
po podnesenom zahtjevu, izdaje nadležni Veterinarski ured u skladu s odredbama
ovoga Pravilnika.

II. VETERINARSKO-ZDRAVSTVENI UVJETI

Članak 5.

(1) Veterinarsko-zdravstveni uvjeti, koji se moraju osigurati pri osnivanju
veterinarske organizacije, veterinarske privatne prakse i veterinarske
službe u postupku davanja suglasnosti glede smještaja, lokacije i uređenja
prostora, su sljedeći:

1. Veterinarska stanica odnosno veterinarska ambulanta u sjedištu veterinarske
stanice mora biti smještena u zasebnom objektu, u pravilu izvan područja
užeg centra naseljenih mjesta, s dovoljno prostora za ograđeno dvorište
s parkiralištem za najmanje pet osobnih vozila i dva teretna vozila s primjerenim
pristupnim putevima.

2. Veterinarska ambulanta i područna veterinarska ambulanta veterinarske
stanice mora biti smještena u zasebnom objektu, u pravilu izvan područja
užeg centra naseljenih mjesta, s dovoljno prostora za ograđeno dvorište
s parkiralištem za najmanje dva osobna i jedno teretno vozilo s primjerenim
pristupnim putevima.

3. Veterinarska ambulanta privatne prakse za male životinje može biti
smještena u zasebnom objektu ili odvojenom prostoru stambenog objekta s
posebnim ulazom za stranke sa životinjama sa odgovarajućim pristupnim putem
za osobna vozila i vlastitim parkiralištem ili osiguranim prostorom javnog
parkirališta za najmanje dva osobna vozila.

4. Veterinarska bolnica i veterinarska klinika za male životinje mora
biti smještena u zasebnom objektu sa dovoljno prostora za vlastito ili
osigurano (rezervirano) javno parkiralište za najmanje tri osobna vozila.

5. Veterinarska ambulanta privatne prakse za velike životinje te veterinarska
bolnica i veterinarska klinika za velike životinje mora biti smještena
u zasebnom objektu, u pravilu izvan područja užeg centra naseljenih mjesta,
sa dovoljno prostora za ograđeno dvorište s parkiralištem za najmanje tri
osobna vozila i jedno teretno vozilo te s primjerenim pristupnim putevima.

6. Veterinarska služba može biti smještena u zasebnom ili upravnom objektu
unutar ograđenog ekonomskog dvorišta ili u fizički, s predprostorom odvojenom
dijelu proizvodnog stočarskog objekta s posebnim ulazom.

(2) Veterinarska stanica koja ne ostvaruje uvjete iz stavka 1. točke
1. i 2. ovoga članka može prostor za parkiralište osobnih i teretnih vozila
osigurati u okviru kruga svoje područne veterinarske ambulante smještene
u blizini glavnih prometnica.

(3) Objekti iz stavka 1., točke 1., 2., 4. i 5. ovoga članka ne smiju
biti locirani na udaljenosti manjoj od 100 (stotinu) metara od škola, dječjih
vrtića, zdravstvenih i drugih javnih ustanova te objekata: za klanje životinja,
za proizvodnju, obradbu, preradbu namirnica, proizvodnju hrane za životinje
i objekata za neškodljivo uklanjanje i utilizaciju lešina. Objekti iz stavka
1., točke 1., 2., 4. i 5. ovoga članka moraju biti smješteni u prizemlju
zgrade.

(4) Objekti iz stavka 1. točke 3. ovoga članka, ukoliko se osnivaju
u zajedničkim stambenim zgradama moraju imati suglasnost stanara, odnosno
tijela nadležnih za upravljanje zgradom (ili odgovarajućim dijelom zgrade).
Posebni ulaz za stranke sa životinjama ne smije biti smješten na udaljenosti
manjoj od 4 metra od ulaza za stanare ili korisnike drugih javnih prostora.
Radni prostori u koje se privode životinje u pravilu moraju biti smješteni
u prizemlju zgrade, a tek iznimno, uz posebnu suglasnost nadležnog povjerenstva,
mogu biti smješteni u suterenu ili najviše do visine prvog kata.

Članak 6.

Raspored prostorija i putevi komunikacije između pojedinih radnih, pomoćnih
i sanitarnih prostorija, unutar objekta za obavljanje zdravstvene zaštite
životinja i veterinarske djelatnosti, moraju odgovarati logičnom slijedu
rada, svih poslova i pravaca kretanja u pružanju zdravstvenih usluga te
time osigurati nesmetani rad, sigurnost i kretanje stručnog osoblja i stranaka,
kao i zaštitu od neovlaštenog ulaza u službene i radne prostorije.

III. UVJETI KOJIMA MORA UDOVOLJAVATI VETERINARSKA STANICA

A.) VETERINARSKA STANICA I AMBULANTA U SJEDIŠTU STANICE

Članak 7.

(1) Veterinarska stanica mora imati poslovni objekt s odgovarajućim,
ovim Pravilnikom propisanim, prostorijama za obavljanje zdravstvene zaštite
životinja i drugih poslova veterinarske djelatnosti, s veterinarskom ambulantom
u sjedištu veterinarske stanice i jednim ili više objekata područnih veterinarskih
ambulanti te mora imati prostorije za obavljanje administrativno-stručnih
i pomoćnih poslova.

(2) Administrativno-stručni i pomoćni poslovi ili samo pojedini od ovih
poslova, mogu se obavljati i izvan poslovnog objekta veterinarske stanice,
ako to ne šteti funkcionalnom organiziranju poslova i ne stvara poteškoće
u pružanju usluga.

(3) Veterinarska stanica i ambulanta u sjedištu veterinarske stanice
mora biti vidljivo označena natpisnom tablom sa punim nazivom, adresom
i telefonskim brojem. Dopunska promjenjiva tablica na ulaznom dijelu mora
pružati obavijesti o dežurnom veterinaru izvan redovnog radnog vremena,
sa imenom, adresom i telefonskim brojem.

*Veterinarsko-zdravstveni uvjeti, lokacija, krug objekta,
smještaj i prilazni putevi*

Članak 8.

(1) Krug objekta veterinarske stanice i veterinarske ambulante u njenom
sjedištu mora biti ograđen prikladnom ogradom sa ulaznim vratima koja onemogućavaju
nekontrolirani pristup osoba i životinja. Sve slobodne površine kruga objekta,
koje nisu pokrivene čvrstim materijalom, moraju biti pod uredno održavanim
zelenilom.

(2) Smještaj, lokacija i krug objekta veterinarske stanice, odnosno
ambulante u sjedištu veterinarske stanice, mora udovoljavati veterinarsko-zdravstvenim
uvjetima iz stavka 1. točke 1. i stavka 2., članka 5. ovoga Pravilnika.

Članak 9.

(1) Prilazni putovi do poslovnog objekta veterinarske stanice i putovi
u krugu objekta moraju biti dovoljne širine i od čvrstog materijala.

(2) U krugu objekta mora biti postavljen odgovarajući broj hidranata
ili priključaka za vodu te osigurana i druga sredstva i naprave za održavanje
čistoće putova i staza.

Članak 10.

(1) U krugu objekta veterinarske stanice ili ambulante u njezinu sjedištu
mora biti izgrađeno nepropusno i zatvoreno gnojište ili smješten kontejner
za odlaganje otpadnih životinjskih tvari (gnoja).

(2) Veterinarska stanica ili ambulanta u njezinu sjedištu mora raspolagati
potrebnim brojem posuda ili kontejnerom za prikupljanje smeća i otpada
sa prikladno riješenim načinom uklanjanja ili odvoženja.

(3) Veterinarska stanica ili ambulanta u sjedištu veterinarske stanice
mora raspolagati sa prikladnom nepropusnom jamom za spaljivanje ambalaže
i biološko-kemijskih ostataka upotrebljavanih sredstava ili raspolagati
s odgovarajućim uređajem, peći za spaljivanje otpadaka.

*Vodoopskrba i odvodnja*

Članak 11.

(1) Objekt veterinarske stanice i ambulante u sjedištu mora imati odgovarajuću
kanalizaciju a otpadne vode i fekalije moraju se ulijevati u javnu kanalizaciju
ili odgovarajuću septičku jamu.

(2) Otpadne vode mogu se slijevati u prirodni recipijent samo u slučaju
da su obrađene kroz sistem pročišćavanja i dezinfekcije ako posebnim propisima
nije drukčije određeno.

(3) Oborinske vode mogu se ulijevati u kanalizaciju ili prirodni recipijent
bez pročišćavanja.

Članak 12.

(1) Sva mjesta korištenja vode moraju biti osigurana prikladnim odvodom
u kanalizaciju uz sprečavanje razlivanja i povrata mirisa.

(2) Sva voda upotrijebljena za pranje zidnih i podnih površina radnih
prostorija ambulante, mora se odvoditi, putem odgovarajućih podnih slivnika
osiguranih od izlaska glodavaca i povrata mirisa, direktno u zatvoreni
sistem kanalizacije.

Članak 13.

(1) Objekt veterinarske stanice i ambulante u sjedištu mora biti priljučen
na javnu vodovodnu mrežu ili raspolagati vlastitim vodoopskrbnim izvorom
s pripadajućim uređajem za redovitu opskrbu tekućom vodom.

(2) Odgovarajućim uređajima mora biti osigurana opskrba tekućom toplom
i hladnom vodom na svim mjestima za obavljanje pregleda i zdravstvene zaštite
životinja, pranje i čišćenje pribora, instrumenata i opreme te za održavanje
higijene veterinarskih radnika.

*Sanitarni čvor*

Članak 14..

(1) Objekt veterinarske stanice mora raspolagati odvojenim sanitarnim
čvorom za uposlene s jednim ili po potrebi dva zahoda za osoblje raznog
spola. U predprostoru zahoda mora se postaviti uređaj za pranje, brisanje
ili sušenje ruku.

(2) Veterinarska ambulanta u sjedištu veterinarske stanice mora raspolagati
s najmanje jednim zahodom za stranke. U predprostoru zahoda mora se postaviti
uređaj za pranje, brisanje ili sušenje ruku.

(3) Za stručno osoblje veterinarske stanice i ambulante u sjedištu mora
se osigurati tuš kabina ili kupaonica s toplom vodom i pripadajućim sanitarijama.

*Sustav veza i komunikacija*

Članak 15.

(1) Objekt veterinarske stanice i ambulante u njezinu sjedištu, mora
biti priključen na telefonsku mrežu, raspolagati s odgovarajućim uređajima
za automatski prijem poziva i dojava potrebnih intervencija te raspolagati
s potrebnim brojem telefonskih aparata.

(2) Svaki veterinar u terenskom radu mora raspolagati s mobilnim telefonskim
ili radio uređajem.

*Stručni djelatnici*

Članak 16.

(1) Veterinarska stanica s ambulantom u sjedištu veterinarske stanice
mora raspolagati s najmanje pet veterinara s odobrenjem za rad (licencom)
i dva veterinarska tehničara ili jednim veterinarskim tehničarom i jednim
veterinarskim bolničarom.

(2) Veterinarska stanica odnosno ambulanta u sjedištu veterinarske stanice
mora osigurati obavljanje poslova tijekom cijeloga dana s noćnim dežurstvom
ili obveznim stanjem pripravnosti najmanje jednog djelatnika veterinara
s odobrenjem za rad.

(3) Za obavljanje poslova javnih ovlasti veterinarska stanica odnosno
ambulanta u sjedištu veterinarske stanice mora imati najmanje tri veterinara
s odobrenjem za rad (licencom) i imenovanjem za ovlaštenog veterinara.

(4) Veterinarska stanica u obavljanju poslova javnih ovlasti mora osigurati
obavljanje poslova tijekom cijelog dana, s obveznim noćnim dežurstvom najmanje
jednog djelatnika ovlaštenog veterinara ili dežurstvom najmanje jednog
veterinara i obveznim stanjem pripravnosti ovlaštenog veterinara.

*Prostorije*

Članak 17.

(1) Veterinarska ambulanta u sjedištu veterinarske stanice mora imati:

1. prostoriju za pregled i liječenje malih, po potrebi i velikih životinja;

2. prostoriju za osnovne laboratorijske pretrage;

3. prostoriju za čišćenje, pranje i sterilizaciju instrumenata i drugog
pribora;

4. prostoriju za pohranu i pričuvu lijekova i drugog sanitetskog materijala;

5. prostoriju za veterinarske djelatnike;

6. prostoriju ili prostor za izdavanje svjedodžbi o zdravstvenom stanju
životinja;

7. čekaonicu za stranke;

8. čekaonicu za životinje;

9. prostoriju za izolaciju životinja;

10. garderobu za veterinarske djelatnike;

11. prostoriju ili prostor za pranje i glačanje rublja;

12. sanitarni čvor za stranke

(2) Prostor za izdavanje svjedodžbi o zdravstvenom stanju životinja
može se urediti u sklopu prostorije iz točke 7. ovoga članka ili u zasebnoj
prostoriji.

(3) Namjena pojedinih prostorija mora biti vidljivo označena na ulaznim
vratima svake prostorije.

*Prostorija za pregled i liječenje životinja*

Članak 18.

(1) Prostorija za pregled i liječenje malih životinja mora se urediti
u svakoj veterinarskoj ambulanti.

(2) Prostorija za pregled i liječenje velikih životinja mora se osigurati
u objektima gdje se predviđa ili postoji stalna potreba za istom. Procjenu
potrebe ove prostorije, sukladno načinu rada i mogućnosti dopreme životinja,
obavlja stručno povjerenstvo za utvrđivanje uvjeta.

(3) U sklopu prostorije za pregled i liječenje velikih životinja može
se urediti i opremiti prostor, odvojen pokretnom ili stalnom pregradom,
za pregled i liječenje malih životinja.

(4) U slučaju, da ne postoji potreba prostorije za pregled i liječenje
velikih životinja mora se, u ograđenom krugu objekta, osigurati nadstrešnica
sa vezovima, kao čekaonica, sa stojnicom za fiksiranje i pregled velikih
životinja.

*Prostorija za pregled i liječenje velikih životinja*

Članak 19.

(1) Prostorija za pregled i liječenje velikih životinja mora imati visinu
od najmanje 2,80 m, površinu od najmanje 16 m˛, dužine i širine koja nije
manja od 4.0 m te pod od čvrstog materijala, izrađen tako da nije sklizak
i da se lako pere, s odgovarajućim nagibom prema slivniku zaštićenom od
povrata mirisa i ulaska glodavaca iz kanalizacije.

(2) Zidovi prostorije moraju biti, do visine od dva metra, obloženi
keramičkim pločicama ili izvedeni sa čvrstom i glatkom površinom koja omogućava
pranje i dezinfekciju, svijetle boje te zaobljenih rubova u dodiru sa površinom
poda.

(3) Površine vrata, dovratka, okvira prozora, namještaja i uređaja za
pregled i liječenje velikih životinja moraju biti izrađeni od materijala
odnosno obojeni otpornom bojom koja omogućava pranje i dezinfekciju.

(4) Prozori moraju biti zaštićeni mrežama radi sprečavanja ulaska insekata.

(5) Prostorija mora raspolagati sa tekućom vodom te savitljivom cijevi
i priključkom za pranje poda i zidnih površina. Dovoljno duga savitljiva
cijev za pranje, kada se ne upotrebljava mora biti uredno ovješena na prikladnom
zidnom držaču.

(6) U prostoriji za pregled i liječenje životinja mora se osigurati
glavni svjetlosni izvor od 250 do 500 luksa.

(7) Nadstrešnica iz članka 18. stavak 4. mora udovoljavati uvjetima
iz stavka 1., 2., 5. i 6. ovoga članka.

*Prostorija za pregled i liječenje malih životinja*

Članak 20.

(1) Prostorija ili prostor za pregled i liječenje malih životinja mora
imati visinu od najmanje 2.60 metra, površinu od najmanje 6 do 6.25 m˛,
dužinu i širinu koja nije manja od 2.5 m, podnu površinu od čvrstog materijala
koja se lako pere, sa odgovarajućim nagibom prema slivniku zaštićenom od
povrata mirisa i prodora glodavaca iz kanalizacije.

(2) Zidovi prostorija moraju biti, do visine od 1.6 metra, obloženi
keramičkim pločicama ili izvedeni sa čvrstom i glatkom površinom koja omogućava
pranje i dezinfekciju, svijetle boje te zaobljenih rubova u dodiru s podnom
površinom.

(3) Površine vrata, dovratka, okvira prozora, namještaja i uređaja za
pregled i liječenje velikih životinja moraju biti izrađeni od materijala
odnosno obojeni otpornom bojom koja omogućava pranje i dezinfekciju.

(4) Prostorija mora raspolagati sa tekućom toplom i hladnom vodom.

(5) U svim slučajevima kada se predviđa obavljanje kirurških zahvata
na otvorenim tjelesnim šupljinama, dubokom mišićju, kostima i zglobovima,
mora se osigurati posebna prostorija za kirurške zahvate, koja glede uređenja
udovoljava uvjetima iz stavka 1., 2. i 3. ovoga članka.

(6) U prostoriji za pregled i liječenje životinja kao i prostoriji za
kirurške zahvate mora se osigurati glavni svjetlosni izvor od 250 do 500
luksa.

*Oprema prostorije za pregled i liječenje malih životinja*

Članak 21.

(1) U prostoriji ili odijeljenom prostoru iz članka 20. ovoga Pravilnika
namijenjenim pregledu i liječenju malih životinja mora se nalaziti sljedeća
oprema i uređaji:

1. stol za pregled i fiksaciju malih životinja sa pločom od nehrđajućeg
čelika;

2. pokretni stolić za odlaganje pribora i instrumenata pri intervencijama;

3. metalni bubanj za sterilni zavojni materijal;

4. bubrežaste metalne ili emajlirane zdjelice;

5. pribor za uzimanje i pakiranje materijala za laboratorijske pretrage;

6. ormarić za instrumente,

7. ormarić za priručne lijekove i slična sredstva;

8. pokretna svjetiljka ili zglobni reflektor;

9. prikladna vaga 0 do 50 ili 100 kg za male životinje;

10. UV-svjetiljka za dezinfekciju prostora;

11. zatvorena posuda za otpatke sa nožnim posluživanjem;

12. umivaonik za ruke ili prikladni sudoper sa tekućom toplom i hladnom
vodom, uređajem za tekući sapun ili dezinficijens te uređajem za sušenje
ili brisanje ruku sa papirnatim ubrusima.

(2) U posebnoj prostoriji za kirurške zahvate mora se nalaziti oprema
i uređaji iz stavka 1., točke 1., 2., 3., 8. i 10. ovoga članka te osigurati
glavni svjetlosni izvor od 500 luksa ili posebna stropna operaciona svjetiljka.

*Oprema prostorije za pregled i liječenje velikih životinja*

Članak 22.

(1) U prostoriji iz članka 19. ovoga pravilnika namijenjenoj za pregled
i liječenje velikih životinja mora se nalaziti sljedeća oprema i uređaji:

1. stojnica za fiksaciju i pregled velikih životinja;

2. stol za pribor, instrumente te evidenciju;

3. fotografske emajlirane posude;

4. pokretni stolić za odlaganje pribora i instrumenata kod intervencija;

5. metalni bubanj za sterilni zavojni materijal;

6. bubrežaste metalne ili emajlirane zdjelice;

7. pribor za uzimanje i pakovanje materijala za laboratorijske pretrage;

8. ormarić za instrumente;

9. ormarić za priručne lijekove i slična sredstva;

10. pokretna svjetiljka ili zglobni reflektor;

11. zatvorena posuda za otpatke sa nožnim posluživanjem;

12. umivaonik za ruke ili prikladni sudoper sa tekućom toplom i hladnom
vodom, uređajem za tekući sapun ili dezinficijens te uređajem za sušenje
ili brisanje ruku sa papirnatim ubrusima.

13. pribor za označavanje životinja s ušnim markicama, tetovir-kliješta
i brojevi (ili tetovir-čekić, odnosno pribor za označavanje tekućim dušikom
ili za vruće žigosanje);

14. plastične ili emajlirane posude za vodu i dezinfekcione otopine;

15. vješalica za kratkotrajno odlaganje zaštitne odjeće;

16. pribor za obaranje konja i velikih papkara.

(2) U prostoru nadstrešnice iz članka 18. stavak 4. ovoga Pravilnika
mora se osigurati oprema i pribor iz stavka 1. točke 1., 4., 10., 14. i
15. ovoga članka.

(3) Kao stojnica za pregled i fiksaciju velikih životinja, kao i pribor
za obaranje i fiksaciju velikih papkara, podrazumijeva se i mehanička ili
hidraulična prikolica (pokretni stol) za velike životinje.

*Prostorija za osnovne laboratorijske pretrage*

Članak 23.

(1) Prostorija za osnovne laboratorijske pretrage mora imati podnu površinu
od materijala koji se lako pere i dezinficira. Površine zidova, koje su
udaljene manje od jednog metra od radnog stola moraju biti, u visini od
najmanje 1,60 m, obložene zidnim keramičkim pločicama ili izvedene od čvrstog
i glatkog materijala, svijetle boje koji omogućava pranje i dezinfekciju.

(2) U prostoru za osnovne laboratorijske pretrage mora se nalaziti sljedeća
oprema i uređaji:

1. radni stol odgovarajuće veličine sa radnom površinom izrađenom od
materijala koji se lako pere i dezinficira;

2. odgovarajuća posuda za pranje spojena na sistem za odvod otpadnih
voda sa dovodom tekuće hladne i tople vode, temperature najmanje 85°C;

3. mikroskop sa povećanjem najmanje do 1000 x, imerzioni, sa vlastitim
svjetlosnim izvorom;

4. ekranski trihinoskop sa pripadajućim priborom za trihinoskopiju;

5. pribor za osnovne orijentacione mikroskopske i fizikalno-kemijske
pretrage krvi, mokraće, buragovog soka i mlijeka;

6. pribor za osnovne parazitološke pretrage (koprološke pretrage flotacijom
i sedimentacijom te mikroskopsku pretragu);

7. pribor za kontrolu pokretljivosti i vitalnosti duboko smrznutog i
tekućeg sjemena za osjemenjivanje i to: spermoterm za otapanje duboko smrznutog
sjemena te spermobioterm sa kontrolnim termometrom za mikroskopsku kontrolu
sjemena);

8. predmetnice, pokrovnice, laboratorijsko staklo i posude, graduirane
pipete, menzure, tikvice i sl.;

9. plinski plamenik sa tronošcem i električno kuhalo;

10. pribor za osnovne orijentacione pretrage na higijensku ispravnost
mesa: za probu kuhanja i pečenja, iskrvarenja, stupnja kiselosti (određivanje
PH), te za higijensku i kakvoćnu ispravnost mlijeka: gustoću i specifičnu
težinu mlijeka, optički refraktometar za utvrđivanje patvorenja mlijeka,
PH metar ili pribor za određivanje stupnja kiselosti;

11. dva manja hladnjaka ili kombinirani hladnjak uz mogućnost održavanja
temperature 0°C do +5°C i hladnjak za smrzavanje s temperaturom od najmanje
-18°C do -20°C za privremeno čuvanje namirnica za laboratorijske pretrage;

12. ormarić za laboratorijski pribor, instrumentarij, posude i laboratorijske
kemikalije i sterilizirani materijal;

13. vješalica za kratkotrajno odlaganje zaštitne odjeće.

(3) Veterinarska stanica s javnim ovlastima dužna je u svim objektima
klaonica i objektima za obradbu i preradbu mesa i mlijeka s većom i kontinuiranom
proizvodnjom pod cjelodnevnim nadzorom ovlaštenih veterinara, osigurati
opremu i pribor iz točke 4., 8., 9. i 10., stavka 2. ovoga članka.

*Prostorija za čišćenje, pranje i sterilizaciju*

Članak 24.

(1) Prostorija za čišćenje, pranje i sterilizaciju instrumenata i drugog
pribora i pomagala mora imati pod od materijala koji se lako pere i nije
sklizak.

(2) Površine zidova koje su udaljene manje od jednog metra od radnih
površina moraju biti obložene zidnim keramičkim pločicama ili izvedene
sa glatkom i na pranje i dezinfekciju otpornom površinom do najmanje 1.60
m visine zida.

(3) U prostoriji za čišćenje, pranje i sterilizaciju instrumenata i
drugog pribora i pomagala mora se nalaziti sljedeća oprema i uređaji:

1. radni stol odgovarajuće veličine izrađen od materijala koji se lako
pere i dezinficira;

2. odgovarajuća dvodijelna posuda za pranje (sudoper) s dovodom tekuće
hladne i tople vode sa temperaturom od najmanje 85°C, spojena na sistem
za odvod otpadnih voda;

3. suhi i vlažni sterilizator odgovarajuće veličine;

4. odgovarajući ormarić i metalni bubanj za sterilizirani materijal;

5. emajlirane fotografske posude, zdjelice;

6. hladnjak (škrinja za zamrzavanje) uz mogućnost održavanja temperature
od -18° C do -20°C za privremeno čuvanje materijala za dijagnostičke pretrage;

7. zatvorena posuda za otpatke sa nožnim otvaranjem;

8. stalci i pribor za sušenje laboratorijskog posuđa i pribora;

9. vješalica za kratkotrajno odlaganje zaštitne odjeće.

(4) U sastavu iste prostorije ili u zasebnoj prostoriji mora se urediti
prostor za pranje rublja s odgovarajućom perilicom i opremom za glačanje
rublja.

*Prostorija za pohranu lijekova*

Članak 25.

(1) Prostorija za pohranu lijekova i drugog sanitetskog materijala mora
biti opremljena odgovarajućim brojem ormara sa bravom za zaključavanjem
i policama za držanje lijekova i drugog sanitetskog materijala.

(2) U posebnoj prostoriji ili odvojenom prostoru iste prostorije s osiguranim
prozračivanjem mora se nalaziti kompresioni hladnjak od najmanje 120 l
korisne zapremnine opskrbljen sa kontrolnim termometrom.

(3) Prostorija mora biti opskrbljena zidnim termometrom.

(4) Prozori prostorije moraju biti zatamnjeni, a vrata držana pod ključem.

(5) Otrovi, sredstva za deratizaciju, dezinsekciju i dezinfekciju moraju
se čuvati u posebno namijenjenim i označenim ormarima pod ključem ili u
zasebnoj prostoriji pod ključem.

*Prostorija za veterinarske djelatnike*

Članak 26.

(1) Prostorija za veterinarske djelatnike mora biti najmanje odgovarajuće
veličine za smještaj veterinarskih djelatnika u jednoj smjeni.

(2) U prostoriji za veterinarske djelatnike, sukladno stavku 1. ovoga
članka, mora biti odgovarajući broj pisaćih stolova.

(3) Za svakog veterinara potrebno je osigurati ormar ili dio ormara
pod ključem za službene evidencije, dokumentaciju, tiskanice i slično.

(4) Za neposrednu uporabu i potrebe veterinara mora se osigurati najmanje
jedno računalo s prikladnim aplikativnim programima.

(5) Posebna prostorija za garderobu mora se opremiti garderobnim ormarima
za svakog djelatnika za odlaganje zaštitne odjeće i obuće.

Članak 27.

Prostorija ili prostor u prostoriji za veterinarske djelatnike namijenjen
izdavanju svjedodžbi o zdravstvenom stanju životinja i druge dokumentacije
mora biti odgovarajuće veličine, a u njemu pisaći stol i po potrebi ormar
za tiskanice i evidencije o izdanim svjedodžbama za djelatnika koji izdaje
svjedodžbe.

*Čekaonica za stranke i čekaonica za životinje*

Članak 28.

Čekaonica za stranke mora biti uređena u zatvorenoj prostoriji ili dovoljno
prostranom hodniku te opremljena sa najmanje tri sjedeća mjesta, kao i
vješalicom za odlaganje odjeće.

Članak 29.

(1) Čekaonica za velike životinje može biti izgrađena kao zatvorena
ili poluzatvorena prostorija, odnosno nadstrešnica zatvorena sa tri strane
te:

1. mora imati najmanje jedan vez za velike životinje ili više vezova
odvojenih visećim bočnim motkama.

2. za velike životinje može biti uređena u sklopu nadstrešnice sa najmanje
jednim vezom i stojnicom za fiksaciju i pregled velikih životinja.

(2) Čekaonica za male životinje (pse, mačke i druge kućne ljubimce)
mora biti uređena u zatvorenoj, dovoljno velikoj prostoriji sa mogućnošću
nesmetanog smještaja najmanje tri vlasnika i njihovih životinja, s najmanje
tri posebna odjeljka, čvrstih, neprozirnih pregrada od 0,80 m visine, za
odvojeno držanje životinja te odgovarajućim brojem stolica ili klupa za
stranke.

(3) Zidovi u visini najmanje 1.20 m i pregrade odjeljaka moraju biti
izvedeni sa zaštitnom površinom, koja omogućava pranje i dezinfekciju.

(4) Čekaonica za male životinje može se urediti pod istim uvjetima i
u odvojenom dijelu dovoljno prostrane čekaonice za stranke.

*Prostorija za izolaciju životinja*

Članak 30.

(1) Prostorija za izolaciju malih životinja mora se urediti u odvojenoj
prostoriji s posebnim ulazom, pod ključem, uz mogućnost individualnog držanja
najmanje tri male životinje u zatvorenim boksovima, odnosno kavezima sa
punim pregradama.

(2) Pod i zidovi te oprema prostorije moraju biti izvedeni od materijala
i na način koji osigurava mogućnost pranja i dezinfekcije s osiguranim
zatvorenim odvodom otpadnih voda.

*Garderoba za veterinarske djelatnike*

Članak 31.

(1) Garderoba za veterinarske djelatnike mora se urediti u posebnoj
prostoriji ambulante u sjedištu veterinarske stanice te opremiti garderobnim
ormarima za svakog djelatnika.

(2) U sklopu iste prostorije mora se urediti odvojeni prostor ili prijenosna
posuda (košara) za odlaganje uporabljene i prljave zaštitne odjeće te odvojeni
ormar za čistu zaštitnu odjeću.

*Instrumentarij i pribor i osobna sredstva zaštite*

Članak 32.

(1) Veterinarska ambulanta u sjedištu veterinarske stanice mora imati
i odgovarajući broj, zavisno o broju veterinarskih djelatnika, instrumenata
za kirurške, interne, porodiljske i preventivne zahvate te pribor za sekciju
i obradu uginulih ili zaklanih životinja i uzimanje materijala za laboratorijske
pretrage, kao i odgovarajući broj zaštitnih sredstava, radnih ogrtača,
zaštitnih pregača, prsluka i naramenica te zaštitne obuće i to za:

1. svakog uposlenog veterinara: Fleksibilni stetoskop (fonendoskop),
toplomjer maksimalni, ručna baterijska svjetiljka, komplet od najmanje
pet brizgalica razne veličine sa najmanje dva zaštitna paratusa za sterilno
nošenje brizgalica i igala te platnenim ili plastičnim priborom s ušivenim
ulošcima za nošenje brizgalica (odnosno odgovarajući broj sterilnih brizgalica
pojedinih veličina za jednokratnu upotrebu), injekcione igle velike i male
sa zaštitnim kutijama za čiste i nečiste igle, skalpel trbušasti, škare
kirurške savijene i ravne, troakar za goveda, sonda želučana (po Marecu),
veterinarska torba za nošenje pribora, instrumenata, priručnih lijekova
i dokumentacije te najmanje tri zaštitna bijela ogrtača, jedna gumirana
pregača, jedna gumirana zaštitna naramenica, prsluk podstavljen umjetnim
ili prirodnim krznom, gumene čizme ili navlake za cipele,

2. svakog uposlenog veterinarskog tehničara ili bolničara po jedan toplomjer
maksimalni, ručna baterijska svjetiljka, komplet brizgalica od najmanje
tri brizgalice razne velične s injekcionim igalama i odgovarajućom zaštitnom
opremom za nošenje (odnosno odgovarajući broj sterilnih brizgalica za jednokratnu
upotrebu), škare savijene i pribor za brijanje odnosno šišanje dlake, bolničarska
torba, najmanje tri zaštitna ogrtača zelene ili druge boje te ostala sredstva
osobne zaštite kao pod točkom 1. ovog članka,

3. svakog ovlaštenog veterinara potrebno je osigurati pribor za uzimanje
uzoraka namirnica, stočne hrane i vode, (nož mesarski, škare ravne, vrpcu
- jamstvenik, pribor za pečaćenje, pribor za plombiranje sa kliještima
i olovnim plombama, termometar ubodni, termometar obični, metalnu ubodnu
sondu za namirnice, sondu za uzimanje uzoraka zrnate i brašnate stočne
hrane (jednu u veterinarskoj stanici) sterilne staklene posude za uzimanje
uzoraka mlijeka i vode, plastične vrećice za uzimanje uzoraka, pečat i
štambilj naslova i faksimil potpisa, torbu aktovku za dokumentaciju i pribor
za pisanje), te osobna sredstva zaštite na radu zavisno od radnog mjesta,

4. zajedničku uporabu osigurati pribor i instrumentarij: toplomjer maksimalni,
fonendoskop, oftalmoskop zrcalni, otoskop sa svjetiljkom i vaginoskop za
male životinje, dvije želučane sonde (nosne - po Marecu), kliješta za vađenje
stranih tijela iz ušnog kanala, otvarač za usta goveda, otvarač za usta
konja i pribor za korekciju zubala, otvarač za usta pasa, dvije želučane
sonde za male životinje, jednu metalnu sondu ili sondu druge izvedbe za
odstranjivanje stranih tijela iz jednjaka velikih životinja, endometaloskop
za dijagnostiku stranih tijela goveda, troakar za male i velike životinje,
dva kompleta brizgalica od 2, 5, 10, 15, 20, 25 ili 30 te 50 ml., najmanje
četiri brizgalice za tuberkulinizaciju sa kompletom igala za tuberkulinizaciju
i velikim i malim iglama za aplikaciju lijekova i vakcina, dvije "Janett"
brizgalice, pribor za infuziju, irigator s priborom, skalpeli trbušasti,
šiljati ili sa promjenjivim nožićem, sisne lancete, dilatatori i kateteri,
mokraćni kateter za velike i male životinje, držalice (pincete) anatomske
i kirurške te koljenaste, velike i male stezaljke za krvne žile ravne i
savijene, škare kirurške ravne i savijene, pribor sa stezaljkama za kupiranje
ušiju pasa, igle za šivanje kirurške velike i male, ravne i savijene te
"S" igle, iglodržač veliki i mali, materijal za šivanje resorptivni i trajni,
"serra" kliješta za kastraciju velikih i malih životinja (po potrebi "Burdizzo"
kliješta), emaskulator (efeminator), porodiljske kuke očne oštre i tupe,
embriotom (foetotom) cijevasti sa žičanim pilama i uvođačem (Thygesen-Goetze;
Neubarth-Benesch ili sl. konstrukcije) dvostruka oštra zglobna kuka (Krey-Schettler)
uterusna crpka ili prikladni irigator sa cijevi, najmanje dva kompleta
porodiljske užadi za velike životinje, forceps kliješta i porodiljske kuke
za male životinje, posebne škare i pribor za šišanje ili brijanje dlake,
kopitni nož lijevi i desni, kopitna kliješta, kliješta za obradu papaka,
rukavice kirurške i plastične za jednokratnu upotrebu, pribor za sekciju
velikih životinja i uzimanje materijala za laboratorijske pretrage (rukavice
gumene čvrste, nož mesarski, parenhimski nož ili obični, škare ravne i
škare dugmetaste, plastične vrećice, sterilne staklene bočice i epruvete).

(2) Veterinarska ambulanta, u okviru propisanog instrumentarija i pribora,
treba raspolagati sa posebno označenim i složenim za sterilno držanje i
nošenje, kompletom instrumentarija i pribora za laparotomije velikih i
malih životinja (za "carski rez" velikih i malih životinja, ovariotomije
malih životinja i ruminotomiju goveda).

*Umjetno osjemenjivanje, djelatnici, pribor i instrumentarij*

Članak 33.

(1) Za obavljanje umjetnog osjemenjivanja životinja veterinarska ambulanta
u sjedištu veterinarske stanice mora imati sljedeću opremu, pribor i instrumentarij:

1. najmanje jednu posudu - kontejner, za držanje i čuvanje duboko smrznutog
sjemena sa kontrolnom šipkom za kontrolu razine tekućeg dušika;

2. termo kutije ili termos boce za čuvanje i nošenje tekućeg sjemena;

3. spermoterm za otapanje sjemena sa kontroliranom temperaturom i dvije
termos boce za toplu vodu za otapanje;

4. termometre za kontrolu kupke za otapanje najmanje jedan po svakom
inseminatoru i jedan živin (baždareni) kontrolni termometar za povremenu
kontrolu termometara u upotrebi;

5. pribor za aplikaciju i pripremu sjemena: pistoleta, posebne ravne
škare, anatomska držalica (pinceta), zaštitni pribor za sterilno nošenje
navlaka za aplikaciju sjemena, (tubus plastični ili metalni za odvojeno
sterilno držanje), sve najmanje jedan komplet po svakom inseminatoru i
po jedan rezervni na svaka tri inseminatora;

6. spekulumi, najmanje tri do četiri po svakom inseminatoru ili proračunati
broj prema broju godišnje osjemenjenih plotkinja po svakom inseminatoru
podijeljenom sa brojem radnih dana u godini i umnoženom sa faktorom 1,6;

7. metalni uterusni kateteri za aplikaciju lijeka, najmanje tri po svakom
inseminatoru ili kateteri za jednokratnu upotrebu sa zaštitnim tubusima
za sterilno držanje;

8. kateteri za umjetno osjemenjivanje svinja, najmanje pet po svakom
inseminatoru sa zaštitnim tubusom za sterilno držanje.

(2) Veterinarska ambulanta treba raspolagati s posebnim pokretnim kutijama,
registratorima za pohranu i nošenje dokumentacije za plotkinje u umjetnom
osjemenjivanju ili raspolagati s tome primjerenom i odgovarajućom programskom
aplikacijom za računalno vođenje i pohranu reprodukcijskih podataka za
plotkinje obuhvaćene umjetnim osjemenjivanjem.

(3) Veterinarska ambulanta u sjedištu veterinarske stanice, uz propisani
broj diplomiranih veterinara s odobrenjem za rad, mora raspolagati i s
najmanje jednim veterinarskim tehničarom osposobljenim za obavljanje umjetnog
osjemenjivanja goveda, svinja ili ovaca i koza.

(4) U svim se veterinarskim stanicama sa pet i više inseminatora (veterinara
i veterinarskih tehničara) ili na čijem se području godišnje osjemenjuje
više od dvije tisuće plotkinja, mora imenovati voditelja reprodukcije.

(5) Voditelj reprodukcije može biti diplomirani veterinar s odobrenjem
za rad i sa najmanje deset godina radnog iskustva na poslovima reprodukcije
i umjetnog osjemenjivanja ili veterinar sa završenim poslijediplomskim
studijem iz područja Teriogenologije-reprodukcije i umjetnog osjemenjivanja
domaćih životinja (magistar specijalista ili magistar znanosti).

*Prijevozna sredstva i oprema*

Članak 34.

Veterinarska ambulanta u sjedištu veterinarske stanice mora imati najmanje
četiri prijevozna sredstva, za obavljanje poslova svoje djelatnosti izvan
prostorija ambulante. Prijevozna sredstva moraju biti podešena svojoj namjeni
i snabdjevena potrebnom opremom za obavljanje terenskih poslova i to:

1. vozila koja služe za prijevoz kontejnera sa tekućim dušikom moraju
imati prtljažnik, odnosno prostor za smještaj kontejnera, potpuno odvojen
od vozačkog prostora s uređajem za fiksaciju kontejnera u prijevozu,

2. vozila moraju biti opremljena pokretnim drvenim ili metalnim zatvorenim
kutijama ili ormarićima za pohranu lijekova i pribora tijekom prijevoza
te sa termički izoliranom kutijom za dnevni prijevoz i smještaj vakcina
i lijekova sa potrebitim čuvanjem na određenom temperaturnom režimu.

B) PODRUČNA VETERINARSKA AMBULANTA U SASTAVU VETERINARSKE STANICE

*Veterinarsko-zdravstveni uvjeti, lokacija, krug objekta,
vodoopskrba i odvodnja*

Članak 35.

(1) Područna veterinarska ambulanta u sastavu veterinarske stanice mora
glede veterinarsko zdravstvenih uvjeta lokacije, smještaja, prostora dvorišta
i prilaznih puteva, udovoljavati uvjetima iz članka 5. stavak 1. točka
2. ovoga Pravilnika.

(2) Područna veterinarska ambulanta u sastavu veterinarske stanice mora,
glede uređenja kruga objekta, prilaznih puteva, uklanjanja otpadaka i otpadnih
životinjskih tvari, održavanja čistoće, uklanjanja ambalaže i biokemijskih
ostataka, vodoopskrbe i odvodnje oborinskih i otpadnih voda, udovoljavati
uvjetima navedenim u članku 8. stavak 1. te članku 9., 10., 11., 12. i
13. ovoga Pravilnika.

*Djelatnici i način rada*

Članak 36.

(1) Područna veterinarska ambulanta veterinarske stanice mora raspolagati
s najmanje dva veterinara s odobrenjem za rad (licencom) i jednim veterinarskim
tehničarom.

(2) Područna veterinarska ambulanta mora osigurati obavljanje poslova
tijekom cijeloga dana te noću putem vlastitog ili centralno ustrojenog
dežurstva u veterinarskoj stanici.

(3) U obavljanju poslova javnih ovlasti u područnoj veterinarskoj ambulanti,
najmanje jedan od djelatnika iz stavka 1. ovoga članka, mora imati imenovanje
za ovlaštenog veterinara.

*Prostorije i prostori*

Članak 37.

(1) Područna veterinarska ambulanta mora imati najmanje:

1. prostoriju za pregled i liječenje malih životinja te prostoriju ili
nadstrešnicu za pregled i liječenje velikih životinja;

2. prostoriju za držanje i čuvanje lijekova i sličnog materijala;

3. prostoriju ili prostor za čišćenje, pranje i sterilizaciju instrumenata
i drugog pribora i pomagala;

4. prostoriju ili prostor za osnovne laboratorijske pretrage;

5. prostoriju za veterinarske djelatnike;

6. čekaonicu za stranke i male životinje;

7. sanitarni čvor sa kupaonicom i zahodom.

(2) Prostor za osnovne laboratorijske pretrage može se smjestiti u prostoriji
za čišćenje, pranje i sterilizaciju instrumenata i drugog pribora i pomagala.

(3) Ako područna veterinarska ambulanta izdaje svjedodžbe o zdravstvenom
stanju životinja, a za to nema posebnu prostoriju, izdavanje svjedodžbi
može se obavljati u prostoriji iz točke 5. stavak 1. ovoga članka.

(4) Prostor za pregled i liječenje malih životinja može se urediti u
prostoriji za pregled i liječenje velikih životinja.

(5) Čekaonica za male životinje može se urediti u dovoljno prostranoj
prostoriji iz točke 6. stavka 1. ovoga članka.

*Prostorija i prostor za pregled i liječenje životinja*

Članak 38.

(1) Prostorija, odnosno prostor iz članka 37. stavak 4. ovoga Pravilnika,
za pregled i liječenje malih životinja, mora se urediti u svakoj područnoj
veterinarskoj ambulanti.

(2) Nadstrešnica za pregled i liječenje velikih životinja mora se urediti
u svakoj područnoj veterinarskoj ambulanti.

(3) Prostorije i prostori za pregled i liječenje životinja moraju veličinom,
uređenjem i opremom udovoljavati propisanim uvjetima iz članka 18., 19.
i 20. ovoga Pravilnika.

*Prostorija ili prostor te oprema i pribor, za osnovne laboratorijske
pretrage i za čišćenje, pranje i sterilizaciju instrumenata*

Članak 39.

(1) Prostorija ili prostor za osnovne laboratorijske pretrage i prostorija
za čišćenje, pranje i sterilizaciju instrumenata i pribora područne veterinarske
ambulante mora imati pod od čvrstog materijala koji se lako pere i nije
sklizak, a površine zidova, koje su udaljene manje od jednog metra od radnog
stola moraju biti, u visini od najmanje 1,60 metra obložene zidnim keramičkim
pločicama ili ravne i glatke površine izrađene od materijala koji se lako
pere i dezinficira.

(2) Područna veterinarska ambulanta mora raspolagati odgovarajućom lupom
za kontrolu pokretljivosti sjemena za umjetno osjemenjivanje i lupom ili
mikroskopom sa priborom za trihinoskopski pregled mesa ukoliko se isti
ne vrši isključivo pri ambulanti u sjedištu veterinarske stanice.

(3) U prostoriji ili prostoru za osnovne laboratorijske pretrage mora
se nalaziti oprema i uređaji iz članka 23. stavak 2. točke 1., 2., 4.,
6., 8., 12. i 13. ovog Pravilnika.

(4) U prostoriji za čišćenje, pranje i sterilizaciju instrumenata i
pribora područne veterinarske ambulante mora se nalaziti pribor i oprema
sukladno odredbama članka 24., stavak 3. točke 1., 2., 3., 4., 7. i 8.
ovoga Pravilnika.

*Prostorija za pohranu lijekova*

Članak 40.

Prostorija za pohranu i čuvanje lijekova u područnoj veterinarskoj ambulanti
mora udovoljavati uvjetima iz članka 25. ovoga Pravilnika.

*Prostorija za veterinarske djelatnike, izdavanje svjedodžbi
i garderoba*

Članak 41.

(1) Prostorija za veterinarske djelatnike u područnoj veterinarskoj
ambulanti mora udovoljavati uvjetima iz članka 26. stavka 1., 2. i 3. i
članka 27. ovoga Pravilnika.

(2) U dovoljno prostranoj prostoriji za veterinarske djelatnike može
se urediti prostor za izdavanje dokumentacije i zdravstvenih svjedodžbi
za životinje.

(3) U dovoljno velikoj prostoriji mogu se postaviti garderobni ormari
za odjeću i obuću djelatnika.

*Čekaonica za stranke i životinje*

Članak 42.

Čekaonica za stranke i male životinje te po potrebi čekaonica za velike
životinje, mora udovoljavati uvjetima iz članka 28. i članka 29. ovoga
Pravilnika.

*Prostorija za izolaciju*

Članak 43.

Prostorija za izolaciju malih životinja mora se urediti u svakoj područnoj
veterinarskoj ambulanti sa kavezom ili boksom za držanje najmanje jedne
male životinje te udovoljavati ostalim uvjetima iz članka 30. ovoga Pravilnika.

*Instrumentarij, pribor i osobna sredstva zaštite*

Članak 44.

Područna veterinarska ambulanta mora, glede pribora, instrumentarija
i zaštitnih sredstava udovoljavati uvjetima iz članka 32., stavak 1., ovoga
Pravilnika.

*Poslovi umjetnog osjemenjivanja*

Članak 45.

Za obavljanje poslova na umjetnom osjemenjivanju životinja područna
veterinarska ambulanta mora, uz zaposlene veterinare, imati jednog veterinarskog
tehničara osposobljenog za umjetno osjemenjivanje te udovoljavati uvjetima
glede instrumentarija, pribora i opreme iz članka 33. stavak 1. i 2. ovoga
Pravilnika.

*Sanitarni čvor*

Članak 46.

Područna veterinarska ambulanta mora imati najmanje jedan sanitarni
čvor sa kupaonicom, odnosno tuš kabinom te jednim zahodom s predprostorom
i ostalom opremom u skladu s odredbama članka 14., stavak 2. i 3. ovoga
Pravilnika.

Članak 47.

Područna veterinarska ambulanta mora imati za obavljanje poslova veterinarske
djelatnosti izvan ambulante, najmanje dva motorna vozila koja udovoljavaju
uvjetima iz članka 34. točke 1. i 2. ovoga Pravilnika.

Članak 48.

Područna veterinarska ambulanta mora biti vidljivo označena natpisnom
tablom sa punim nazivom, adresom i telefonskim brojem. Dopunska promjenjiva
tablica na ulaznom dijelu mora pružati obavijesti o dežurnom veterinaru
izvan redovnog radnog vremena, s imenom, adresom i telefonskim brojem.

IV. UVJETI KOJIMA MORA UDOVOLJAVATI VETERINARSKA AMBULANTA

Članak 49.

(1) Veterinarska ambulanta kao manja, samostalna pravna osoba u obavljanju
veterinarske djelatnosti mora imati poslovni objekt s odgovarajućim, ovim
Pravilnikom propisanim, prostorijama i prostorima za obavljanje zdravstvene
zaštite životinja te mora imati prostoriju za obavljanje administrativno-stručnih
i pomoćnih poslova.

(2) Administrativno-stručni, knjigovodstveno-računovodstveni i pomoćni
poslovi ili samo pojedini od ovih poslova, mogu se obavljati i izvan poslovnog
objekta veterinarske ambulante ili povjeravanjem istih poslova drugim ovlaštenim
pravnim osobama za vođenje knjigovodstveno financijskog poslovanja, ako
to ne šteti funkcionalnom organiziranju poslova i ne stvara poteškoće u
pružanju usluga.

(3) Veterinarska ambulanta mora biti vidljivo označena natpisnom pločom
sa punim nazivom, adresom i telefonskim brojem. Dopunska promjenjiva pločica
na ulaznom dijelu mora pružati obavijesti o dežurnom veterinaru izvan redovnog
radnog vremena, s imenom, adresom i telefonskim brojem.

*Veterinarsko-zdravstveni uvjeti, lokacija, krug, vodoopskrba
i odvodnja*

Članak 50.

(1) Krug objekta veterinarske ambulante mora biti ograđen prikladnom
ogradom s ulaznim vratima koja onemogućavaju nekontrolirani pristup osoba
i životinja. Sve slobodne površine kruga objekta, koje nisu pokrivene čvrstim
materijalom, moraju biti pod uredno održavanim zelenilom.

(2) Smještaj, lokacija i krug objekta veterinarske ambulante mora udovoljavati
veterinarsko-zdravstvenim uvjetima iz članka 5. stavka 1. točke 2. ovoga
Pravilnika.

Članak 51.

Prilazni putovi do poslovnog objekta te dvorište objekta sa napravama
i opremom za održavanje čistoće, uklanjanja otpadaka i smeća, otpadne životinjske
tvari, ambalaže i biološko-kemijskih ostataka, moraju udovoljavati uvjetima
iz članka 9. i 10. ovoga Pravilnika.

Članak 52.

Objekt samostalne veterinarske ambulante glede vodoopskrbe te uklanjanja
otpadnih i oborinskih voda mora udovoljavati uvjetima iz članka 11., 12.,
i 13. ovoga Pravilnika.

*Sanitarni čvor za stranke i osoblje*

Članak 53.

Objekt samostalne veterinarske ambulante mora raspolagati sa sanitarnim
čvorom za stranke i osoblje koji se sastoji iz:

1. najmanje dva zahoda uređena u skladu s odredbama članka 14. stavak
2. ovoga Pravilnika;

2. kupaonice - tuš kabine za uposleno stručno osoblje.

Članak 54.

Objekt samostalne veterinarske ambulante mora biti priključen na telefonsku
mrežu, raspolagati s odgovarajućim uređajima za automatski prijem dojava
te raspolagati s potrebnim brojem telefonskih aparata. Stručni djelatnik
u terenskom radu mora raspolagati s mobilnim telefonom.

*Stručni djelatnici*

Članak 55.

(1) Veterinarska ambulanta mora raspolagati s najmanje tri (3) veterinara
s odobrenjem za rad (licencom) i jednim veterinarskim tehničarom ili veterinarskim
bolničarom.

(2) Veterinarska ambulanta mora osigurati obavljanje poslova tijekom
cijeloga dana s poslijepodnevnim i noćnim dežurstvom ili obveznim noćnim
stanjem pripravnosti najmanje jednog djelatnika veterinara s odobrenjem
za rad.

(3) Za obavljanje poslova javnih ovlasti veterinarska ambulanta mora
imati najmanje dva veterinara s odobrenjem za rad (licencom) i imenovanjem
za ovlaštenog veterinara.

*Prostorije i oprema*

Članak 56.

(1) Veterinarska ambulanta mora imati:

1. prostoriju za pregled i liječenje malih, a po potrebi prostoriju
ili prostor za pregled i liječenje velikih životinja;

2. prostoriju za osnovne laboratorijske pretrage;

3. prostoriju za čišćenje, pranje i sterilizaciju instrumenata i drugog
pribora;

4. prostoriju za pohranu i pričuvu lijekova i drugog sanitetskog materijala;

5. prostoriju za veterinarske djelatnike;

6. čekaonicu za stranke i male životinje;

8. prostoriju za izolaciju životinja

9. garderobu za veterinarske djelatnike;

10. sanitarni čvor za stranke i osoblje

(2) U svim slučajevima kada se u veterinarskoj ambulanti predviđa obavljanje
kirurških zahvata na otvorenim tjelesnim šupljinama, dubokom mišićju, kostima
i zglobovima, mora se osigurati posebna prostorija ili odvojeni prostor
za kirurške zahvate.

(3) Prostor za izdavanje dokumentacije i svjedodžbi o zdravstvenom stanju
životinja može se urediti u sklopu prostorije iz točke 5., stavka 1. ovoga
članka, a prostor za pranje i glačanje rublja u sklopu prostorije iz točke
9., stavka 1. ovoga članka.

(4) Namjena pojedinih prostorija mora biti vidljivo označena na ulaznim
vratima svake prostorije.

*Prostorija za pregled i liječenje životinja*

Članak 57.

(1) Prostorija za pregled i liječenje malih životinja mora se urediti
u svakoj veterinarskoj ambulanti.

(2) Prostor za pregled i liječenje malih životinja može se urediti i
opremiti u sklopu prostorije za pregled i liječenje velikih životinja,
odvojenom pokretnom ili stalnom pregradom.

(3) Prostorija za pregled i liječenje velikih životinja mora se osigurati
u objektima gdje se predviđa ili postoji stalna potreba za istom. Procjenu
potrebe ove prostorije, sukladno načinu rada i mogućnosti dopreme životinja,
obavlja stručno povjerenstvo za utvrđivanje uvjeta.

(4) U slučaju da ne postoji potreba prostorije za pregled i liječenje
velikih životinja mora se u ograđenom krugu objekta osigurati nadstrešnica
sa dva veza, kao čekaonica, sa stojnicom za fiksiranje i pregled velikih
životinja.

Članak 58.

Prostorija ili natkriveni prostor - nadstrešnica iz članka 57. stavka
4. ovoga Pravilnika, za pregled i liječenje velikih životinja mora, glede
visine i veličine, uređenja podova i odvodnje, površine i boje zidova,
površine stolarije, namještaja i drugih uređaja, održavanja čistoće, tekuće
vode, uređenja prozora i intenziteta osvjetljenja, udovoljavati propisanim
uvjetima iz članka 19. ovoga Pravilnika.

*Prostorija za pregled i liječenje te kirurške zahvate kod
malih životinja*

Članak 59.

Prostorija ili odvojeni prostor iz članka 57. stavak 2. i prostorija
za kirurške zahvate iz članka 56. stavak 2. ovoga Pravilnika, za pregled
i liječenje malih životinja, odnosno prostorija za kirurške zahvate, mora,
glede visine i veličine, uređenja podova i odvodnje, površine i boje zidova,
površine stolarije, namještaja i drugih uređaja, održavanja čistoće, snabdijevanja
toplom i hladnom tekućom vodom, uređenja prozora i intenziteta osvjetljenja,
udovoljavati propisanim uvjetima iz članka 20. ovoga Pravilnika.

*Oprema i uređaji prostorije za pregled i liječenje malih
životinja*

Članak 60.

(1) U prostoriji ili odijeljenom prostoru namijenjenim pregledu i liječenju
malih životinja mora se nalaziti sljedeća oprema i uređaji:

1. stol za pregled i fiksaciju malih životinja sa pločom od nehrđajućeg
čelika;

2. pokretni stolić za odlaganje pribora i instrumenata pri intervencijama;

3. metalni bubanj za sterilni zavojni materijal;

4. bubrežaste metalne ili emajlirane zdjelice;

5. pribor za uzimanje i pakovanje materijala za laboratorijske pretrage;

6. ormarić za instrumente,

7. ormarić za priručne lijekove i slična sredstva;

8. pokretna svjetiljka ili zglobni reflektor;

9. prikladna vaga 0 do 50 ili 100 kg za male životinje;

10. UV-svjetiljka za dezinfekciju prostora;

11. zatvorena posuda za otpatke sa nožnim posluživanjem;

12. umivaonik za ruke ili prikladni sudoper sa tekućom toplom i hladnom
vodom, uređajem za tekući sapun ili dezinficijens te uređajem za sušenje
ili brisanje ruku sa papirnatim ubrusima.

(2) U posebnoj prostoriji za kirurške zahvate mora se nalaziti oprema
i uređaji sukladno članku 21. stavka 1., točke 1., 2., 3., 8. i 10. ovoga
Pravilnika te se mora osigurati glavni svjetlosni izvor od 500 luksa ili
posebna stropna operaciona svjetiljka.

*Oprema i uređaji prostora-prostorije za pregled i liječenje
velikih životinja*

Članak 61.

(1) U prostoriji ili nadstrešnici za pregled i liječenje velikih životinja
mora se nalaziti sljedeća oprema i uređaji:

1. stojnica za fiksaciju i pregled velikih životinja;

2. stol za pribor, instrumente te evidenciju;

3. pokretni stolić za odlaganje pribora i instrumenata pri intervencijama;

5. pokretna svjetiljka ili zglobni reflektor;

6. zatvorena posuda za otpatke sa nožnim posluživanjem;

7. umivaonik za ruke ili prikladni sudoper sa tekućom vodom, uređajem
za tekući sapun ili dezificijens te uređajem za sušenje ili brisanje ruku
sa papirnatim ubrusima;

8. plastične ili emajlirane posude za vodu i dezinfekcione otopine;

9. vješalica za kratkotrajno odlaganje zaštitne odjeće.

Članak 62.

Veterinarska ambulanta mora raspolagati sa:

1. priborom za označavanje životinja s ušnim markicama, tetovir-kliješta
i brojevi (ili tetovir-čekić, odnosno pribor za označavanje tekućim dušikom
ili za vruće žigosanje);

2. priborom za obaranje konja i velikih papkara;

3. priborom za uzimanje i pakovanje materijala za laboratorijske pretrage.

*Prostorija za osnovne laboratorijske pretrage*

Članak 63.

(1) Prostorija za osnovne laboratorijske pretrage mora glede podnih
i zidnih površina udovoljavati uvjetima iz članka 23. stavka 1. ovoga Pravilnika.

(2) U prostoru za osnovne laboratorijske pretrage mora se nalaziti oprema,
namještaj, uređaji, pribor i instrumentarij u skladu s odredbama članka
23. stavka 2., točke 1., 2., 3., 6., 8., 9., 12. i 13. ovoga Pravilnika.

(3) Za osnovne laboratorijske pretrage te kontrole namirnica laboratorij
veterinarske ambulante mora raspolagati sa:

1. priborom za osnovne orijentacione mikroskopske pretrage krvi, mokraće
i mlijeka,

2. priborom za mikroskopsku kontrolu pokretljivosti i vitalnosti duboko
smrznutog i tekućeg sjemena za osjemenjivanje i to: spermoterm ili odgovarajuće
termos boce za otapanje smrznutog sjemena s kontrolnim termometrom,

3. pribor za osnovne orijentacione pretrage na higijensku ispravnost
mesa: trihinoskop ekranski te pribor za probu kuhanja, pečenja i iskrvarenja,
kao i za higijensku i kakvoćnu ispravnost mlijeka: gustoću i specifičnu
težinu mlijeka, ili po mogućnosti optički refraktometar za utvrđivanje
patvorenja mlijeka

4. manji kombinirani hladnjak, s mogućnošću smrzavanja.

(3) Veterinarska ambulanta s javnim ovlastima dužna je u svim objektima
klaonica i objektima za obradbu i preradbu mesa i mlijeka s većom i kontinuiranom
proizvodnjom u jednoj ili više smjena pod nadzorom ovlaštenih veterinara,
osigurati opremu i pribor iz točke 3. stavka 2. ovoga članka.

*Prostorija za čišćenje, pranje i sterilizaciju*

Članak 64.

(1) Prostorija za čišćenje, pranje i sterilizaciju instrumenata i drugog
pribora i pomagala mora glede površina zidova, podova, radnih površina,
opreme, uređaja i instrumentarija, udovoljavati uvjetima iz članka 24.
stavak 1., 2. i 3. ovoga Pravilnika.

*Prostorija za pohranu lijekova*

Članak 65.

Prostorija za pohranu lijekova i drugog sanitetskog materijala mora
glede uređenja, opreme i osiguranja adekvatnog čuvanja lijekova udovoljavati
uvjetima iz članka 25. ovoga Pravilnika.

*Prostorija za veterinarske djelatnike*

Članak 66.

Prostorija za veterinarske djelatnike mora, glede veličine, broja pisaćih
stolova, ormara i informatičke opreme, udovoljavati uvjetima iz članka
26. stavak 1., 2., 3. i 4. te članka 27. ovoga Pravilnika.

*Čekaonica za stranke i čekaonica za male životinje*

Članak 67.

Čekaonica za stranke i stranke s malim životinjama može biti uređena
u zatvorenoj prostoriji ili dovoljno prostranom hodniku te opremljena s
najmanje tri sjedeća mjesta i tri boksa za smještaj malih životinja, kao
i vješalicom za odlaganje odjeće.

Pregrade boksova za male životinje, pod i zidne površine prostorije
ili prostora čekaonice za male životinje moraju biti glede površina izvedeni
tako da omogućavaju pranje i dezinfekciju.

*Prostorija za izolaciju malih životinja*

Članak 68.

Prostorija za izolaciju malih životinja mora se urediti u odvojenoj
prostoriji s posebnim ulazom, pod ključem, uz mogućnost individualnog držanja
najmanje jedne male životinje u zatvorenom boksu ili kavezu te glede podnih
i zidnih površina udovoljavati uvjetima iz članka 30. stavak 2. ovoga Pravilnika.

*Garderoba za veterinarske djelatnike*

Članak 69.

(1) Veterinarska ambulanta mora raspolagati s odgovarajuće opremljenom
prostorijom za garderobu sa garderobnim ormarima za svakog djelatnika.

(2) U sklopu iste prostorije mora se urediti odvojeni prostor ili prijenosna
posuda (košara) za odlaganje rabljene zaštitne odjeće te odvojeni ormar
za čistu zaštitnu odjeću.

*Instrumentarij i pribor*

Članak 70.

Veterinarska ambulanta, kao samostalna pravna osoba u obavljanju veterinarske
djelatnosti mora imati odgovarajući broj, zavisno o broju veterinarskih
djelatnika, instrumenata za kirurške, interne, porodiljske i preventivne
zahvate te pribor za sekciju i obradu uginulih ili zaklanih životinja i
uzimanja materijala za laboratorijske pretrage, kao i odgovarajući broj
zaštitnih sredstava, radnih ogrtača, zaštitnih pregača, prsluka i naramenica
te zaštitne obuće i to za:

1. svakog uposlenog veterinara: fleksibilni stetoskop (fonendoskop),
toplomjer maksimalni, ručna baterijska, svjetiljka, komplet od najmanje
pet brizgalica razne veličine sa najmanje dva zaštitna paratusa za sterilno
nošenje brizgalica i igala te platnenim ili plastičnim priborom s ušivenim
ulošcima za nošenje brizgalica (odnosno odgovarajući broj sterilnih brizgalica
pojedinih veličina za jednokratnu upotrebu), injekcione igle velike i male
sa zaštitnim kutijama za čiste i nečiste igle, skalpel trbušasti, škare
kirurške savijene i ravne, troakar za goveda, sonda želučana (po Marecu),
veterinarska torba za nošenje pribora, instrumenata, priručnih lijekova
i dokumentacije te najmanje tri zaštitna bijela ogrtača, jedna gumirana
pregača, jedna gumirana zaštitna naramenica, prsluk podstavljen umjetnim
ili prirodnim krznom, gumene čizme ili navlake za cipele,

2. svakog veterinarskog tehničara ili bolničara po jedan toplomjer maksimalni,
ručna baterijska svjetiljka, komplet brizgalica od najmanje tri brizgalice
razne veličine s injekcionim iglama i odgovarajućom zaštitnom opremom za
nošenje (odnosno odgovarajući broj sterilnih brizgalica za jednokratnu
upotrebu), škare savijene i pribor za brijanje odnosno šišanje dlake, bolničarska
torba, najmanje tri zaštitna ogrtača zelene ili druge boje te ostala oprema
osobne zaštite kao pod točkom 1. ovog članka,

3. svakog ovlaštenog veterinara potrebno je osigurati pribor za uzimanje
uzoraka namirnica, stočne hrane i vode (nož mesarski, škare ravne, vrpcu
- jemstvenik, pribor za pečaćenje, pribor za plombiranje sa kliještima
i olovnim plombama, termometar ubodni, termometar obični, metalnu ubodnu
sondu za namirnice, sondu za uzimanje uzoraka zrnate i brašnate stočne
hrane (jednu u veterinarskoj stanici) sterilne staklene posude za uzimanje
uzoraka mlijeka i vode, plastične vrećice za uzimanje uzoraka, pečat i
štambilj naslova i faksimil potpisa, torbu aktovku za dokumentaciju i pribor
za pisanje) te osobna sredstva zaštite na radu zavisno od radnog mjesta,

4. u zajedničkoj uporabi osigurati pribor i instrumentarij: toplomjer
maksimalni, fonendoskop, oftalmoskop zrcalni, otoskop sa svjetiljkom i
vaginoskop za male životinje, dvije želučane sonde (nosne - po Marecu),
kliješta za vađenje stranih tijela iz ušnog kanala, otvarač za usta goveda,
otvarač za usta konja i pribor za korekciju zubala, otvarač za usta pasa,
dvije želučane sonde za male životinje, jednu metalnu sondu ili sondu druge
izvedbe za odstranjivanje stranih tijela iz jednjaka velikih životinja,
otvarač za usta konja, goveda i malih životinja, troakar za male i velike
životinje, komplet brizgalica od 2, 5, 10, 15, 20 i 25 ili 30 te 50 ml.,
najmanje četiri brizgalice za tuberkulinizaciju sa kompletom igala za tuberkulinizaciju
i velikim i malim iglama za aplikaciju lijekova i vakcina, jednu "Janett"
brizgalicu, pribor za infuziju, pribor za irigaciju, skalpeli trbušasti,
šiljati ili sa promjenjivim sječivom, sisne lancete, dilatatori i kateteri,
mokraćni kateter za velike i male životinje, držalice (pincete) anatomske
i kirurške te koljenaste, velike i male stezaljke za krvne žile ravne i
savijene, škare kirurške ravne i savijene, pribor sa stezaljkama za kupiranje
ušiju pasa, igle za šivanje kirurške velike i male, ravne i savijene te
"S" igle, iglodržač veliki i mali, materijal za šivanje resorptivni i trajni,
"serra" kliješta za kastraciju velikih i malih životinja (po potrebi "Burdizzo"
kliješta), emaskulator (efeminator), porodiljske kuke očne oštre i tupe,
embriotom (foetotom) cjevasti sa žičanim pilama i uvođačem (Thygesen-Goetze;
Neubarth-Benesch ili sl. konstrukcije) dvostruka oštra zglobna kuka (Krey-Schettler)
uterusna crpka ili prikladni irigator sa cijevi, najmanje dva kompleta
porodiljske užadi za velike životinje, forceps kliješta i porođajne kuke
za male životinje, posebne škare i pribor za šišanje i brijanje dlake,
kopitni nož lijevi i desni, kopitna kliješta, kliješta za obradu papaka,
rukavice kirurške i plastične za jednokratnu upotrebu, pribor za sekciju
velikih životinja i uzimanje materijala za laboratorijske pretrage (rukavice
gumene čvrste, nož mesarski, parenhimski nož ili obični, škare ravne i
škare dugmetaste, plastične vrećice, sterilne staklene bočice i epruvete).

Članak 71.

(1) Za obavljanje umjetnog osjemenjivanja životinja veterinarska ambulanta
mora imati najmanje dva kontejnera za držanje i čuvanje duboko smrznutog
sjemena sa kontrolnom šipkom za kontrolu nivoa dušika.

(2) Glede kadrova, opreme, pribora i instrumentarija, veterinarska ambulanta
mora udovoljavati uvjetima iz članka 33. stavka 1., točke 2. do 8. i stavka
2. i 3., ovoga Pravilnika.

Članak 72.

Veterinarska ambulanta mora imati u korištenju najmanje dva prijevozna
sredstva, za obavljanje poslova izvan prostorija ambulante. Prijevozna
sredstva moraju biti podešena svojoj namjeni s potrebnom opremom za obavljanje
terenskih poslova sukladno odredbama članka 34. točke 1. i 2. ovoga Pravilnika.

V. UVJETI KOJIMA MORA UDOVOLJAVATI VETERINARSKA SLUŽBA PRAVNE
OSOBE KOJA OBAVLJA DJELATNOST UZGOJA STOKE I STOČARSKE PROIZVODNJE

*Veterinarsko-zdravstveni uvjeti*

Članak 73.

(1) Veterinarska služba mora udovoljavati veterinarsko-zdravstvenim
uvjetima iz članka 5. stavka 1. točke 6., ovoga Pravilnika.

(2) Pojedine povjerene poslove javnih ovlasti iz članka 99. stavak 3.
Zakona o veterinarstvu, na temelju rješenja ministra, veterinarska služba
može obavljati ako udovoljava posebnim uvjetima ovoga Pravilnika.

*Prostorije, oprema i pribor*

Članak 74.

(1) Ambulanta veterinarske službe pravnih osoba koje obavljaju djelatnost
stočarske proizvodnje ili se bave uzgojem stoke mora imati najmanje:

1. prostoriju za veterinarske djelatnike;

2. prostor za obavljanje osnovnih laboratorijskih pretraga;

3. prostoriju ili prostor za čišćenje, pranje i sterilizaciju instrumenata
i drugog pribora i pomagala,

4. prostoriju za pohranu lijekova i drugog sanitetskog materijala;

5. prostoriju ili pribor za pregled i liječenje životinja;

6. posebni sanitarni čvor s garderobom za veterinarske djelatnike.

(2) Prostor za obavljanje osnovnih laboratorijskih pretraga i prostor
za čišćenje, pranje i sterilizaciju instrumenata i drugog pribora i pomagala
može se urediti u jednoj zajedničkoj ili više prostorija odgovarajuće veličine.

(3) Prostor za pregled i liječenje životinja može se urediti u odvojenom
dijelu jednog ili više proizvodnih objekata ili u prostoriji posebne namjene.

U okviru istog prostora ili prostorije mora se predvidjeti posebno odvojeni
prostor za izolaciju životinja s odgovarajućim boksovima ovisno od vrste
životinja.

Članak 75.

Prostorija za veterinarske radnike mora udovoljavati uvjetima iz članka
26. točke 1., 2. i 3. ovog Pravilnika.

Članak 76.

(1) Prostor ili prostorija za osnovne laboratorijske pretrage ambulante
veterinarske službe mora, glede površina zidova i podova udovoljavati odredbama
članka 23. stavka 1. ovoga Pravilnika.

2) U prostoru za osnovne laboratorijske pretrage mora se nalaziti oprema,
pribor i uređaji propisani člankom 23. stavkom 2. pod točkom 1., 2., 5.,
8., 9., 12. i 13. te ukoliko se obavlja umjetno osjemenjivanje, i pod točkom
3. i 7. ovoga Pravilnika.

Članak 77.

(1) Prostor ili prostorija za pranje, čišćenje i sterilizaciju instrumenata
i drugog pribora i pomagala, mora glede površine poda i zidova udovoljavati
uvjetima iz članka 24. stavak 1. i 2. ovoga Pravilnika.

(2) U prostoru ili prostoriji za pranje, čišćenje i sterilizaciju instrumenata
i drugog pribora i pomagala mora se nalaziti oprema, pribor i uređaji iz
članka 24. stavak 3. točke 1., 2., 3., 4., 5., 7., 8. i 9. ovoga Pravilnika.

Članak 78.

Prostorija za pohranu i čuvanje lijekova i drugog sanitetskog materijala
mora u pogledu uređenja, opreme i pribora odgovarati uvjetima iz članka
25. ovoga Pravilnika.

Članak 79.

Prostorija ili prostor za pregled i liječenje velikih i malih životinja,
sukladno članku 74., stavku 3. ovoga Pravilnika, mora raspolagati sa stojnicom
za pregled i liječenje velikih životinja, odnosno uklještenjem ili boksom
za pregled i liječenje malih životinja.

Članak 80.

Sanitarni čvor za veterinarske djelatnike mora biti opremljen i uređen
u skladu s člankom 14., stavak 1. i 3. ovoga Pravilnika.

U sklopu predprostora sanitarnog čvora može se urediti prostor za garderobu
opremljen garderobnim ormarom za svakog djelatnika.

*Stručni djelatnici*

Članak 81.

(1) Veterinarska služba mora imati najmanje jednog veterinara s odobrenjem
za rad (licencom) i jednog veterinarskog tehničara ili bolničara.

(2) Veterinarska služba iz stavka 1. ovoga članka, u obavljanju pojedinih
povjerenih poslova javnih ovlasti mora imati najmanje jednog veterinara
s odobrenjem za rad i položenim državnim stručnim ispitom za zvanje veterinarskog
inspektora.

Članak 82.

Veterinarska služba mora osigurati kontinuitet rada, u vidu dežurstva
ili stanja pripravnosti najmanje jednog veterinara, odnosno, u slučaju
malog broja djelatnika, putem ugovora s obližnjom veterinarskom organizacijom
ili veterinarom privatne prakse.

*Instrumentarij i pribor*

Članak 83.

(1) Ambulanta veterinarske službe, pored opreme i pribora iz članka
76. i 77. ovoga Pravilnika, mora imati odgovarajući broj pribora i instrumenata
za kirurške, interne, porodiljske i preventivne zahvate, zavisno od djelatnosti
odnosno vrste i kategorije životinja na kojoj se djelatnost obavlja, pribor
za sekciju uginulih i zaklanih životinja, uzimanje materijala za laboratorijske
pretrage te pribor za obaranje i fiksaciju životinja pri zahvatima i pregledu,
kao i osobna sredstva zaštite na radu i to:

1. ambulanta veterinarske službe za velike životinje, papkare i kopitare
mora imati slijedeći pribor i instrumentarij:

Fleksibilni stetoskop (fonendoskop), dva toplomjera maksimalna, ručna
baterijska svjetiljka, oftalmoskop zrcalni, komplet od najmanje pet brizgalica
razne veličine sa najmanje dva zaštitna paratusa za sterilno nošenje brizgalica
i igala te platnenim ili plastičnim priborom sa ušivenim ulošcima za nošenje
brizgalica (odnosno odgovarajući broj sterilnih brizgalica pojedinih veličina
za jednokratnu upotrebu), injekcione igle velike i male sa zaštitnim kutijama
za čiste i nečiste, skalpel trbušasti, škare kirurške savijene i ravne,
troakar za goveda, sonda želučana (po Marecu), jednu metalnu sondu ili
druge izvedbe za odstranjivanje stranih tijela iz jednjaka velikih životinja,
otvarač za usta goveda i (ili) otvarač za usta konja i pribor za korekciju
zubala, najmanje dvije brizgalice za tuberkulinizaciju sa kompletom igala
za tuberkulinizaciju, jednu "Janett" brizgalicu, pribor za infuziju, pribor
za irigaciju, najmanje dva skalpela trbušasta, šiljata ili sa promjenjivim
sječivom, po dvije sisne lancete, dilatatora i katetera, mokraćni kateter
za velike životinje, najmanje po dvije držalice (pincete) anatomske i kirurške,
najmanje po četiri velike i male stezaljke za krvne žile ravne i savijene,
po dvoje škara kirurških ravnih i savijenih, igle za šivanje kirurške velike
i male, ravne i savijene te "S" igle, iglodržač veliki i mali, materijal
za šivanje resorptivni i trajni, "serra" kliješta za kastraciju velikih
životinja (po potrebi "Burdizzo" kliješta), emaskulator, porodiljske kuke
očne oštre i tupe, embriotom (foetotom) cjevasti sa žičanim pilama i uvođačem
(Thygesen-Goetze; Neubarth-Benesch ili sl. konstrukcije) dvostruka oštra
zglobna kuka (Krey-Schettler), uterusna crpka ili prikladni irigator sa
cijevi, najmanje dva kompleta porodiljske užadi za velike životinje, posebne
škare i pribor za šišanje ili brijanje dlake, kopitni nož lijevi i desni,
kopitna kliješta, pribor za obaranje velikih životinja (primjerenu užad
ili pribor, užad i manžete za obaranje kopitara po "berlinskoj metodi",
kliješta za obradu papaka, rukavice kirurške i plastične za jednokratnu
upotrebu, pribor za sekciju velikih životinja i uzimanje materijala za
laboratorijske pretrage (rukavice gumene čvrste, nož mesarski, parenhimski
nož ili obični, škare ravne i škare dugmetaste, plastične vrećice, sterilne
staklene bočice i epruvete), veterinarska torba za nošenje pribora, instrumenata,
priručnih lijekova i dokumentacije;

2. ambulanta veterinarske službe za male papkare i druge male životinje
mora imati slijedeći pribor i instrumentarij:

Fleksibilni stetoskop (fonendoskop), dva toplomjera maksimalna, ručna
baterijska svjetiljka, oftalmoskop zrcalni, otoskop (vaginoskop) sa svjetiljkom
za male životinje, komplet od najmanje pet brizgalica razne veličine sa
najmanje dva zaštitna paratusa za sterilno nošenje brizgalica i igala te
platnenim ili plastičnim priborom sa ušivenim ulošcima za nošenje brizgalica
(odnosno odgovarajući broj sterilnih brizgalica pojedinih veličina za jednokratnu
upotrebu), injekcione igle velike i male sa zaštitnim kutijama za čiste
i nečiste, po dva skalpela trbušasta, i šiljasta, po dvoje škare kirurške
savijene i ravne, troakar za male životinje, po dvije sonde želučane za
male životinje, kateter mokraćni za male životinje, pribor za infuziju,
irigator i pribor, komplet brizgalica i igala za tuberkulinizaciju, po
dvije držalice (pincete) anatomske, kirurške i koljenaste, po dvije velike
i četiri male stezaljke za krvne žile ravne i savijene, po dvoje škare
kirurške ravne i savijene, igle za šivanje kirurške velike i male, ravne
i savijene, po dva iglodržača velika i mala, materijal za šivanje resorptivni
i trajni, emaskulator, forceps kliješta i porođajne kuke za male životinje,
posebne škare i pribor za šišanje ili brijanje dlake, rukavice kirurške
i plastične za jednokratnu upotrebu, pribor za sekciju malih životinja
i uzimanje materijala za laboratorijske pretrage (rukavice gumene čvrste,
nož, mesarski, parenhimski nož ili obični, škare ravne i škare dugmetaste,
plastične vrećice, sterilne staklene bočice i epruvete) veterinarska torba
za nošenje pribora, instrumenata, priručnih lijekova i dokumentacije;

3. ambulanta veterinarske službe za perad i male krznaše mora imati
slijedeći pribor i instrumentarij:

dva toplomjera maksimalna, ručna baterijska svjetiljka, komplet od najmanje
pet manjih brizgalica razne veličine sa najmanje dva zaštitna paratusa
za sterilno nošenje brizgalica i igala te platnenim ili plastičnim priborom
sa ušivenim ulošcima za nošenje brizgalica (odnosno odgovarajući broj sterilnih
brizgalica pojedinih veličina za jednokratnu upotrebu), injekcione igle
velike i male sa zaštitnim kutijama za čiste i nečiste, po dva skalpela
trbušasta i šiljasta, po dvoje škare kirurške savijene i ravne, po potrebi
brizgalice i igle za tuberkulinizaciju, po dvije držalice (pincete) anatomske
i kirurške, po dvije manje stezaljke za krvne žile ravne i savijene, igle
za šivanje kirurške velike i male, ravne i savijene, po jedan iglodržač
veliki i mali, materijal za šivanje resorptivni i trajni, po potrebi forceps
kliješta i porođajne kuke za male životinje, posebne škare i pribor za
šišanje ili brijanje dlake, rukavice kirurške i plastične za jednokratnu
upotrebu, po potrebi primjereni uređaj i pribor za raspršivanje cjepiva,
mehaničku ili motornu prskalicu za dezinfekciju, primjerenu vagu za male
životinje čija je zaštita predmet djelatnosti kao i primjerena vaga za
ljekovita i druga sredstva, zaštitne respiratore ili plinske maske za zaštitu
djelatnika u primjeni cjepiva i dezinficijensa metodom raspršivanja, termometri
sobni, minimum-maksimum termometri, higrometri, po potrebi uređaj za očitavanje
brze krvne aglutinacije, pribor za sekciju malih životinja i uzimanje materijala
za laboratorijske pretrage (rukavice gumene čvrste, nož mesarski, parenhimski
nož ili obični, posebni skalpel, škare ravne i škare dugmetaste, plastične
vrećice, sterilne staklene bočice i epruvete) veterinarska torba za nošenje
pribora, instrumenata, priručnih lijekova i dokumentacije.

(2) Za obavljanje umjetnog osjemenjivanja životinja, sukladno potrebama
i zavisno od vrste životinja koje su predmet djelatnosti, veterinarska
služba mora imati opremu, pribor i instrumentarij sukladno članku 33.,
točka 1., 2., 3., 4., 5., 6., 7. i 8. ovoga Pravilnika.

(3) Za svakog djelatnika veterinara, bolničara ili tehničara potrebno
je osigurati najmanje tri zaštitna bijela ogrtača, jedna gumirana pregača,
(po potrebi gumirana zaštitna naramenica), prsluk podstavljen umjetnim
ili prirodnim krznom, gumene čizme ili navlake za cipele.

VI. UVJETI KOJIMA MORAJU UDOVOLJAVATI VETERINARSKE BOLNICE I
KLINIKE

*Veterinarsko-zdravstveni uvjeti, lokacija, uređenje kruga,
vodoopskrba*

Članak 84.

(1) Veterinarska bolnica i klinika moraju udovoljavati veterinarsko-zdravstvenim
uvjetima iz članka 5. stavka 1. točke 4. i 5., ovoga Pravilnika.

(2) Pojedine povjerene poslove javnih ovlasti u skladu s člankom 85.
stavkom 3. Zakona o veterinarstvu, na temelju rješenja Ministarstva poljoprivrede
i šumarstva - Uprave za veterinarstvo, mogu obavljati veterinarske organizacije
iz stavka 1. ovoga članka, ako udovoljavaju posebnim uvjetima ovoga Pravilnika.

Članak 85.

(1) Veterinarska bolnica i klinika moraju imati poslovni objekt s prostorijama,
opremom, uređajima i instrumentarijem za obavljanje zdravstvene zaštite
životinja te za smještaj i njegu životinja tijekom liječenja, primjeren
vrsti životinja koje su predmet stacionarne zdravstvene zaštite.

(2) Administrativno-stručni, knjigovodstveno-računovodstveni, pomoćni
i njima slični poslovi ili samo pojedini od ovih poslova, mogu se obavljati
i izvan poslovnog objekta veterinarske bolnice, odnosno klinike ili povjeravanjem
istih poslova drugim ovlaštenim pravnim osobama za vođenje knjigovodstveno
financijskog poslovanja.

(3) Veterinarska bolnica i klinika moraju raspolagati sa telefonskim
priključkom i odgovarajućim brojem telefonskih aparata.

(4) Veterinarska bolnica i klinika moraju biti vidljivo označene natpisnom
tablom sa punim nazivom, adresom i telefonskim brojem.

Članak 86.

(1) Veterinarske bolnice i klinika mora, ovisno o namjeni, glede uređenja
kruga, uklanjanja otpadne animalne tvari i otpada te otpadnih i oborinskih
voda, udovoljavati uvjetima iz članka 10., 11. i 12. ovoga Pravilnika.

(2) Vodoopskrba i sanitarni čvor veterinarske bolnice i klinike moraju
udovoljavati uvjetima iz članka 13. i 14. ovoga Pravilnika.

*Prostorije i oprema*

Članak 87.

(1) Veterinarska bolnica i klinika moraju raspolagati sa slijedećim
prostorijama:

1. za pregled i liječenje velikih i (ili) malih životinja, zavisno od
djelatnosti;

2. za čišćenje, pranje i sterilizaciju instrumenata i drugog pribora;

3. za laboratorijske pretrage

4. pričuvu lijekova i drugog sanitetskog materijala;

5. za veterinarske djelatnike;

6. garderoba za veterinarske djelatnike i pomoćno osoblje,

7. čekaonicu za stranke i (ili) male životinje,

8. sanitarni čvor za stranke

10. za izolaciju malih životinja

(2) Prostorije iz stavka 1. ovoga članka moraju glede smještaja, veličine,
visine, zidnih i podnih površina, namještaja i osvjetljenja, opreme i uređaja,
udovoljavati uvjetima iz članka 19., 20., 21. i 22., članka 23. stavka
1. i 2., točke 1., 2., 3., 5., 6., 8., 9., 12., 13 te članka 24. (izuzev
točke 5. stavka 3.), i članka 25., 26. i 30. ovoga Pravilnika.

Članak 88.

(1) Veterinarska bolnica i klinika za velike životinje mora raspolagati
sa priborom i instrumentarijem iz članka 83., stavka 1. točke 1. ovoga
Pravilnika.

(2) Veterinarska bolnica i klinika za male životinje mora raspolagati
s priborom i instrumentarijem iz članka 83. stavak 1. točka 2. ovoga Pravilnika.

(3) U provedbi umjetnog osjemenjivanja veterinarska bolnica i klinika
moraju raspolagati sa priborom i instrumentarijem iz članka 33., stavka
1., točke 1., 2., 3., 4., 5., 6., 7. i 8. ovoga Pravilnika.

Članak 89.

(1) Pored prostorija iz članka 87. stavka 1. ovoga Pravilnika veterinarska
bolnica i klinika moraju raspolagati sa prostorijom za kirurške zahvate,
veličine primjerene vrsti životinja koje su predmet djelatnosti, te za
smještaj neophodne opreme uz osiguranje nesmetanog kretanja i rada osoblja.

(2) Prostorija za kirurške zahvate kod malih životinja mora biti opremljena
pokretljivim operacijskim stolom za male životinje, pokretnim stolićem
za instrumente i pribor, priborom i uređajem za sprječavanje pothlađivanja
operiranih životinja, uređajem za opću parapulmonalnu i inhalacionu anesteziju,
UV svjetiljkom za dezinfekciju prostora te glavnim svjetlosnim izvorom
od 500 luxa ili posebnom stropnom operacionom reflektorskom svjetiljkom.

(3) Prostorija za kirurške zahvate na velikim životinjama mora biti
opremljena stojnicom za fiksaciju i strunjačom i priborom za obaranje i
fiksaciju velikih životinja, odnosno mehaničkom ili hidrauličnom stojnicom-stolom
za fiksaciju i obaranje velikih životinja.

Članak 90.

(1) Veterinarska bolnica i klinika moraju raspolagati sa posebnim prostorijama
za stacionarno liječenje i držanje pojedinih vrsta životinja.

(2) Za kopitare i goveda mora se raspolagati sa najmanje tri boksa odvojena
punim pregradama, u izvedbi, veličini i opremi u skladu sa normativima
za te vrste životinja.

(3) Za svinje, ovce i koze mora se raspolagati sa najmanje šest boksova,
odvojenih punim pregradama, u izvedbi, veličini i opremi u skladu sa normativima
za te životinje.

(4) Za mesojede i druge male životinje, kućne ljubimce, mora se zavisno
od vrste životinja, raspolagati sa najmanje šest metalnih kaveza odvojenih
punim pregradama, u nizu ili baterijskom smještaju, po veličini, izvedbi
i opremi primjerenih tim vrstama životinja te najmanje 4 krletke primjerene
veličine za ptice.

Članak 91.

Veterinarska bolnica i klinika moraju osigurati cjelodnevni stalni stručni
nadzor nad životinjama u liječenju kroz dežurstvo stručnog i pomoćnog osoblja
te svakodnevno stanje pripravnosti jednog stručnog djelatnika.

Članak 92.

Za životinje koje se ne hrane industrijski pripremljenom ili gotovom
hranom, potrebno je urediti posebnu prostoriju, kuhinju ili krmnu komoru
i u njoj osigurati higijensku i zadovoljavajuću pripremu hrane u skladu
sa nutricionističkim normativima za iste vrste životinja.

Članak 93.

Uvjeti držanja, smještaja, ishrane, higijene i postupanja sa životinjama
moraju osigurati humani postupak i očuvanje dobrobiti životinja.

*Stručni djelatnici*

Članak 94.

(1) Veterinarska bolnica za velike ili male životinje mora raspolagati
sa najmanje dva veterinara s odobrenjem za rad i jednim veterinarom specijalistom,
(magistar specijalista ili magistar znanosti dotičnog područja djelatnosti
ili doktor znanosti) te jednim timariteljom životinja i jednim veterinarskim
tehničarom ili veterinarskim bolničarom.

(2) Veterinarska bolnica u obavljanju poslova javnih ovlasti mora, u
okviru stručnih djelatnika iz stavka 1. ovoga članka, raspolagati najmanje
s jednim veterinarom s položenim državnim stručnim ispitom za zvanje veterinarskog
inspektora i imenovanjem za ovlaštenog veterinara.

Članak 95.

(1) Veterinarska klinika za male životinje mora imati uposlena najmanje
tri veterinara s odobrenjem za rad i specijalizacijom iz područja unutarnjih
bolesti, krirurgije, rentgenologije i ultrazvučne dijagnostike, te patologije
domaćih mesoždera (magistar specijalista ili magistar znanosti ili doktor
znanosti iz dotičnog područja.)

(2) Veterinarska klinika za velike životinje mora imati uposlena najmanje
tri veterinara s odobrenjem za rad i specijalizacijom iz područja unutarnjih
bolesti, kirurgije, rentgenologije i ultrazvučne dijagnostike, teriogenealogije-reprodukcije
i umjetnog osjemenjivanja te patologije i terapije domaćih papkara i kopitara
(magistar specijalista ili magistar znanosti ili doktor znanosti iz dotičnog
područja.)

(3) Veterinarska klinika mora imati uposlenog najmanje jednog timaritelja
životinja i jednog veterinarskog tehničara.

(4) Veterinarska klinika u obavljanju poslova javnih ovlasti mora, u
okviru uposlenih stručnih djelatnika veterinara, raspolagati najmanje s
jednim veterinarom s položenim državnim stručnim ispitom za zvanje veterinarskog
inspektora i imenovanjem za ovlaštenog veterinara.

Članak 96.

(1) Veterinarska klinika za male i velike životinje mora raspolagati
s rentgenskim i ultrazvučnim uređajem.

(2) Veterinarska bolnica za male i velike životinje mora osigurati mogućnost
rentgenske i ultrazvučne dijagnostike za potrebe svojih pacijenata pomoću
odgovarajućih vlastitih uređaja ili putem ugovora za obavljanje rentgenske,
odnosno ultrazvučne dijagnostike kod drugih pravnih i fizičkih osoba u
obavljanju veterinarske djelatnosti.

(3) Vlastiti stacionarni rentgenski aparat mora biti smješten u zasebnoj
zaštićenoj prostoriji, sa svim propisanim zaštitnim sredstvima, opremom
i priborom za razvijanje i očitavanje snimaka ili se mora raspolagati sa
pokretnim, zaštićenim rentgenskim aparatom. Rentgenski uređaji moraju biti
ispitani te posjedovati atest za upotrebu izdan od nadležnih tijela kontrole
izvora zračenja.

(4) Veterinarska klinika i veterinarska bolnica koja koristi rentgensku
i ultrazvučnu dijagnostiku pomoću vlastitih uređaja, mora raspolagati sa
veterinarom-specijalistom određenog profila - magistrom znanosti ili specijalistom
iz područja rentgenske i ultrazvučne dijagnostike.

Članak 97.

Veterinarska bolnica i klinika dužne su putem posebnog ugovora sa ovlaštenim
laboratorijem osigurati obavljanje bakterioloških, virusoloških, seroloških,
toksikoloških; parazitoloških i drugih pretraga koje ne može izvršiti u
vlastitom laboratoriju.

Članak 98.

Veterinarska klinika dužna je omogućiti praktični rad na stručnom obrazovanju
studenata veterine i stručnom usavršavanju diplomiranih veterinara pod
vodstvom specijalista odgovarajućih zavoda veterinarskog fakulteta ili
u sklopu nastave terenske službe, u broju primjerenom mogućnostima i opsežnosti
vlastite djelatnosti.

Veterinarska klinika dužna je osigurati primjenu najnovijih znnastvenih
metoda i postupaka u liječenju i zaštiti zdravlja životinja putem ugovora
o obavljanju povremenih poslova sa odgovarajućim zavodima veterinarskog
fakulteta.

Članak 99.

Veterinarska bolnica ili veterinarska klinika koja se osniva u okviru
veterinarske stanice mora, glede prostorija, pribora, opreme, instrumentarija
i stručnih djelatnika, udovoljavati uvjetima iz ovoga Pravilnika.

VI. VETERINARSKA AMBULANTA PRIVATNE PRAKSE

*Veterinarsko-zdravstveni uvjeti*

Članak 100.

(1) Veterinarska ambulanta privatne prakse za male životinje mora udovoljavati
veterinarsko-zdravstvenim uvjetima iz članka 5. stavka 1., točke 3. i stavka
4., ovoga Pravilnika.

(2) Veterinarska ambulanta privatne prakse za velike životinje mora
udovoljavati veterinarsko-zdravstvenim uvjetima iz članka 5., stavka 1.
točke 5. i stavka 3., ovoga Pravilnika.

(3) Pojedini povjereni poslovi javnih ovlasti na temelju članka 85.,
stavak 2. Zakona o veterinarstvu, mogu se obavljati u veterinarskoj ambulanti
privatne prakse na temelju rješenja ministra, ako ista udovoljava posebnim
uvjetima iz ovoga Pravilnika.

*Prostorije, oprema i pribor*

Članak 101.

(1) Ambulanta privatne prakse mora raspolagati, zavisno od namjene glede
vrsta životinja koje su predmet zdravstvene zaštite, sa slijedećim prostorijama:

1. prostorijom za pregled i liječenje malih i (ili) velikih životinja
ili odgovarajuće opremljenim prostorom iste namjene za velike životinje;

2. čekaonicom za stranke;

3. prostorijom za veterinarskog djelatnika;

4. prostor za pohranu i čuvanje lijekova i sličnog materijala;

5. prostoriju za čišćenje, pranje i sterilizaciju instrumenata i drugog
pribora i pomagala;

6. prostoriju ili prostor za osnovne laboratorijske pretrage;

7. sanitarni čvor sa kupaonicom i zahodom.

(2) U svim slučajevima kada se predviđa obavljanje kirurških zahvata
na otvorenim tjelesnim šupljinama, dubokom mišićju, kostima i zglobovima,
mora se osigurati posebna prostorija ili odvojeni prostor za kirurške zahvate.

(3) Veterinarska ambulanta privatne prakse, u obavljanju pojedinih povjerenih
poslova javnih ovlasti mora raspolagati s prostorijama za izolaciju malih
životinja opremljenom u skladu s odredbama iz članka 30. ovoga Pravilnika.

(4) Prostor za pregled i liječenje velikih životinja može se urediti
kao nadstrešnica s vezovima i stojnicom za fiksaciju i pregled velikih
životinja.

(5) Prostor za osnovne laboratorijske pretrage može se urediti u dovoljno
prostranoj prostoriji iz stavka 1. točke 5. ovoga članka.

(6) Namjena pojedinih prostorija mora biti označena prikladnim natpisima
na vratima.

Članak 102.

(1) Prostorija za liječenje i pregled malih životinja mora, glede veličine,
visine, podnih i zidnih površina, opreme, namještaja i pribora, udovoljavati
uvjetima iz članka 20. i 21. ovoga Pravilnika.

(2) Posebna prostorija za kirurške zahvate mora glede veličine, visine,
podnih i zidnih površina, opreme, namještaja i pribora, udovoljavati uvjetima
iz članka 20. stavka 1., 2. i 3. i članka 21. stavka 1. točke 1., 2., 3.,
8. i 10., ovoga Pravilnika.

(3) Prostorija za liječenje i pregled velikih životinja ili nadstrešnica
iste namjene mora, glede veličine, visine, podnih i zidnih površina, opreme,
namještaja i pribora, udovoljavati uvjetima iz članka 19. stavak 1. točke
1. do 11. i točke 14. do 16. te stavka 2., ovoga Pravilnika.

Članak 103.

(1) Čekaonica za stranke i male životinje mora biti uređena u zatvorenoj
prostoriji ili dovoljno prostranom hodniku, opremljena sa najmanje tri
sjedeća mjesta, vješalicom za odlaganje odjeće te uređena u skladu s odredbama
članka 28. i 29. stavak 2., 3. i 4., ovoga Pravilnika.

(2) Čekaonica za velike životinje mora udovoljavati uvjetima iz članka
29. stavka 1. ovoga Pravilnika.

Članak 104.

Prostorija za veterinarskog djelatnika mora udovoljavati minimalnim
uvjetima iz članka 26., točke 1., 2. i 3. ovoga Pravilnika.

Članak 105.

Prostor za pohranu i pričuvu lijekova može se osigurati u zasebnoj prostoriji
ili u obliku zatvorenih ormara ili vitrina pod ključem. Za pohranu lijekova,
cjepiva i bioloških sredstava potrebno je osigurati hladnjak zapremnine
100 do 120 L smješten u prostoriji za pregled i liječenje životinja.

Članak 106.

(1) Prostor ili prostorija za pranje, čišćenje i sterilizaciju instrumenata
i drugog pribora i pomagala, mora glede površine poda i zidova udovoljavati
uvjetima iz članka 24. stavka 1. i 2. ovoga Pravilnika.

(2 ) U prostoru ili prostoriji za pranje, čišćenje i sterilizaciju instrumenata
i drugog pribora i pomagala mora se nalaziti oprema, pribor i uređaji iz
članka 24. stavak 3. točke 1., 2., 3., 4., 5., 7., 8. i 9. ovoga Pravilnika.

Članak 107.

(1) Prostor ili prostorija za osnovne laboratorijske pretrage mora,
glede površina zidova i podova udovoljavati odredbama članka 23. stavak
1. ovoga Pravilnika.

(2) U prostoru za osnovne laboratorijske pretrage mora se nalaziti oprema,
pribor i uređaji propisani člankom 23. stavkom 2. pod točkom 1., 2., 5.,
6., 8., 9., 12. i 13. ovoga Pravilnika.

Članak 108.

(1) Sanitarni čvor sa predprostorom, kupaonicom i zahodom mora biti
opremljen i uređen u svakoj ambulanti privatne prakse.

(2) U sklopu predprostora sanitarnog čvora može se urediti prostor za
garderobu opremljen garderobnim ormarom za uposlenog djelatnika.

Članak 109.

(1) Veterinarska ambulanta privatne prakse mora imati najmanje jednog
veterinara s odobrenjem za rad i jednog veterinarskog tehničara ili bolničara.

(2) Veterinarska ambulanta privatne prakse mora osigurati obavljanje
poslova tijekom cijeloga dana ili dvokratnim radom.

(3) Veterinarska ambulanta privatne prakse, u obavljanju pojedinih povjerenih
poslova javnih ovlasti mora imati najmanje jednog veterinara s odobrenjem
za rad i položenim državnim stručnim ispitom za zvanje veterinarskog inspektora.

*Instrumentarij i pribor*

Članak 110.

(1) Ambulanta privatne veterinarske prakse, pored opreme i pribora iz
članka 102., 106. i 107. ovoga Pravilnika, mora raspolagati s odgovarajućim
brojem pribora i instrumenata za kirurške, interne, porodiljske i preventivne
zahvate te osobnim sredstvima zaštite na radu, ovisno od djelatnosti odnosno
vrste i kategorije životinja na kojoj se ista djelatnost obavlja i to:

1. ambulanta privatne veterinarske prakse za velike životinje, papkare
i kopitare mora imati slijedeći pribor, instrumentarij i zaštitna sredstva:

Fleksibilni stetoskop (fonendoskop), dva toplomjera maksimalna, ručna
baterijska svjetiljka, oftalmoskop zrcalni, komplet od najmanje pet brizgalica
razne veličine sa najmanje dva zaštitna paratusa za sterilno nošenje brizgalica
i igala te platnenim ili plastičnim priborom sa ušivenim ulošcima za nošenje
brizgalica (odnosno odgovarajući broj sterilnih brizgalica pojedinih veličina
za jednokratnu upotrebu), injekcione igle velike i male sa zaštitnim kutijama
za čiste i nečiste, skalpel trbušasti, škare kirurške savijene i ravne,
troakar za goveda, sonda želučana (po Marecu), jednu metalnu sondu ili
druge izvedbe za odstranjivanje stranih tijela iz jednjaka velikih životinja,
otvarač za usta goveda i (ili) otvarač za usta konja i pribor za korekciju
zubala, najmanje dvije brizgalice za tuberkulinizaciju sa kompletom igala
za tuberkulinizaciju, jednu "Janett" brizgalicu, pribor za infuziju, pribor
za irigaciju, najmanje dva skalpela trbušasta, šiljata ili sa promjenjivim
sječivom, po dvije sisne lancete, dilatatora i katetera, mokraćni kateter
za velike životinje, najmanje po dvije držalice (pincete) anatomske i kirurške,
najmanje po četiri velike i male stezaljke za krvne žile ravne i savijene,
po dvoje škara kirurških ravnih i savijenih, igle za šivanje kirurške velike
i male, ravne i savijene te "S" igle, iglodržač veliki i mali, materijal
za šivanje resorptivni i trajni, "serra" kliješta za kastraciju velikih
životinja (po potrebi "Burdizzo" kliješta), emaskulator, porodiljske kuke
očne oštre i tupe, embriotom (foetotom) cjevasti sa žičanim pilama i uvođačem
(Thygesen-Goetze; Neubarth-Benesch ili sl. konstrukcije) dvostruka oštra
zglobna kuka (Krey-Schettler), uterusna crpka ili prikladni irigator sa
cijevi, najmanje dva kompleta porodiljske užadi za velike životnje, posebne
škare i pribor za šišanje ili brijanje dlaka, kopitni nož lijevi i desni,
kopitna kliješta, pribor za obaranje velikih životinja (primjerenu užad
ili pribor, užad i manžete za obaranje kopitara po "berlinskoj metodi",
kliješta za obradu papaka, rukavice kirurške i plastične za jednokratnu
upotrebu, pribor za sekciju velikih životinja i uzimanje materijala za
laboratorijske pretrage (rukavice gumene čvrste, nož mesarski, parenhimski
nož ili obični, škare ravne i škare dugmetaste, plastične vrećice, sterilne
staklene bočice i epruvete), veterinarska torba za nošenje pribora, instrumenata,
priručnih lijekova i dokumentacije.

2. ambulanta privatne veterinarske prakse za male papkare, mesojede
i druge male životinje mora imati slijedeći pribor, instrumentarij i zaštitna
sredstva:

Fleksibilni stetoskop (fonendoskop), dva toplomjera maksimalna, ručna
baterijska svjetiljka, oftalmoskop zrcalni, otoskop (vaginoskop) sa svjetiljskom
za male životinje, komplet od najmanje pet brizgalica razne veličine sa
najmanje dva zaštitna paratusa za sterilno nošenje brizgalica i igala te
platnenim ili plastičnim priborom sa ušivenim ulošcima za nošenje brizgalica
(odnosno odgovarajući broj sterilnih brizgalica pojedinih veličina za jednokratnu
upotrebu), injekcione igle velike i male sa zaštitnim kutijama za čiste
i nečiste, po dva skalpela trbušasta, i šiljasta, po dvoje škare kirurške
savijene i ravne, troakar za male životinje, po dvije sonde želučane za
male životinje, otvarač za usta za pse i mačke, kateter mokraćni za male
životinje, pribor za infuziju, irigator i pribor, komplet brizgalica i
igala za tuberkulinizaciju, po dvije držalice (pincete) anatomske, kirurške
i koljenaste, po dvije velike i četiri male stezaljke za krvne žile ravne
i savijene, po dvoje škare kirurške ravne i savijene, igle za šivanje kirurške
velike i male, ravne i savijene, po dva iglodržača velika i mala, materijal
za šivanje resorptivni i trajni, emaskulator, pribor za kupiranje ušiju
pasa, forceps kliješta i porođajne kuke za male životinje, posebne škare
i pribor za šišanje ili brijanje dlake, rukavice kirurške i plastične za
jednokratnu upotrebu, pribor za uzimanje materijala za laboratorijske pretrage
(rukavice gumene čvrste, nož mesarski, parenhimski nož ili obični, škare
ravne i škare dugmetaste, plastične vrećice, sterilne staklene bočice i
epruvete) veterinarska torba za nošenje pribora, instrumenata, priručnih
lijekova i dokumentacije.

(2) Za obavljanje umjetnog osjemenjivanja životinja, sukladno potrebama
i ovisno od vrste životinja koje su predmet djelatnosti, ambulanta privatne
veterinarske prakse mora imati opremu, pribor i instrumentarij sukladno
članku 33., točka 1., 2., 3., 4., 5., 6., 7. i 8. ovoga Pravilnika.

(3) Za veterinara te bolničara ili tehničara potrebno je osigurati najmanje
po tri zaštitna bijela ogrtača i jednu gumiranu pregaču, a pri radu s velikim
životinjama i gumiranu zaštitnu naramenicu te prsluk podstavljen umjetnim
ili prirodnim krznom, gumene čizme ili navlake za cipele.

Članak 111.

Ambulanta privatne veterinarske prakse mora raspolagati sa telefonskim
priključkom i odgovarajućim brojem telefonskih aparata i uređajem za automatsko
snimanje poruka.

Članak 112.

Ambulanta privatne veterinarske prakse mora biti vidljivo označena natpisnom
pločom sa punim nazivom, imenom, titulom i zvanjem vlasnika, namjenom odnosno
vrstom djelatnosti, adresom, telefonskim brojem i radnim vremenom.

Članak 113.

(1) Veterinarske stanice i veterinarske ambulante prema uvjetima propisanim
ovim Pravilnikom udovoljavaju pružanju zdravstvene zaštite velikih i malih
životinja u ambulantnim i terenskim uvjetima rada.

(2) Veterinarske stanice u svom sastavu mogu, uz područne veterinarske
ambulante, imati i bolnice i klinike za male i (ili) velike životinje,
koje moraju udovoljavati uvjetima propisanim ovim Pravilnikom.

Članak 114.

Veterinarske bolnice i veterinarske klinike mogu u stacionarnom načinu
obavljanja djelatnosti pružati zdravstvenu zaštitu velikih i (ili) malih
životinja ili mogu biti specijalizirane za pojedine vrste ili srodne grupe
životinja pri čemu moraju udovoljavati uvjetima primjerenim obavljanju
specijalizirane djelatnosti.

Članak 115.

Privatna veterinarska praksa može u ambulanti, sukladno uvjetima propisanim
ovim Pravilnikom, obavljati zdravstvenu zaštitu velikih i (ili) malih životinja
ili može biti specijalizirana za pojedine vrste ili srodne grupe životinja
pri čemu mora udovoljavati uvjetima primjerenim obavljanju iste specijalizirane
djelatnosti.

VII. UVJETI KOJIMA MORAJU UDOVOLJAVATI VETERINARSKI DIJAGNOSTIČKI
I ANALITIČKI LABORATORIJI

Članak 116.

(1) Djelatnost veterinarskih dijagnostičkih i analitičkih laboratorija
obavlja se u laboratorijima osnovne djelatnosti i laboratorijima specijalizirane
djelatnosti.

(2) Ovim se Pravilnikom propisuju opći i posebni uvjeti glede broja
i uređenja prostorija, opreme, uređaja i stručnih djelatnika, kojima moraju
udovoljavati laboratoriji za osnovne i laboratoriji za specijalizirane
djelatnosti.

Članak 117.

Dijagnostički, analitički i drugi poslovi u zdravstvenoj zaštiti životinja
i veterinarskoj djelatnosti od interesa za Republiku Hrvatsku obavljaju
se u Zakonom utvrđenim laboratorijima za osnovne i specijalizirane djelatnosti,
koji moraju udovoljavati uvjetima propisanim ovim Pravilnikom.

Članak 118.

Dijagnostički i analitički laboratoriji drugih pravnih i fizičkih osoba
u obavljanju poslova dijagnostike i analitike u veterinarskoj djelatnosti
na teritoriju Republike Hrvatske, u obliku osnovnih ili specijaliziranih
laboratorija za vlastite potrebe ili kao usluge u stočarskoj proizvodnji
odnosno veterinarskoj djelatnosti, moraju također udovoljavati uvjetima
propisanim ovim Pravilnikom.

Članak 119.

Za obavljanje poslova iz članka 117. ovog Pravilnika odnosno laboratorijskih
pretraga i analiza dijagnostičkog materijala životinjskog podrijetla, životinjske
hrane i vode za napajanje životinja, proizvoda i namirnica životinjskog
podrijetla, u ispitivanju zaštite okoliša, radiološkoj kontroli i ispitivanju
zoohigijenskih uvjeta zatvorenih uzgoja životinja te za ispitivanje i kontrolu
veterinarskih lijekova, mora raspolagati sa:

1. laboratorijem za patološku morfologiju;

2. laboratorijem za hematologiju i kliničku kemiju;

3. laboratorijem za bakteriologiju;

4. laboratorijem za zdravstvenu zaštitu vimena;

5. laboratorijem za mikologiju;

6. laboratorijem za virusologiju;

7. laboratorijem za parazitologiju;

8. laboratorijem za animalnu higijenu;

9. laboratorijem za pretrage životinjske hrane i vode;

10. laboratorijem za pretrage namirnica i proizvoda životinjskog podrijetla;

11. laboratorijem za kontrolu veterinarskih lijekova;

12. prostorijama i opremom za male laboratorijske životinje;

13. prostorijama i opremom za pripremu mikrobioloških hranjivih podloga;

14. prostorijama za pranje i sterilizacijiu laboratorijskog pribora
i posuda;

15. prostorijama za pranje ili središnjom praonicom zaštitne odjeće
i drugih sredstava zaštite.

Članak 120.

(1) Veterinarski dijagnostički i analitički laboratoriji u obavljanju
poslova laboratorijske i analitičke djelatnosti iz članka 117. ovog Pravilnika,
moraju udovoljavati uvjetima za obavljanje osnovnih djelatnosti iz članka
119. točke 1.,3.,6.,7.,13.,14. i 15. ovog Pravilnika a mogu udovoljavati
uvjetima i za obavljanje drugih osnovnih ili specijaliziranih djelatnosti
u skladu sa unutarnjim ustrojstvom i razdiobom poslova zavoda.

(2) Glede uređenja prostorija, opreme i uređaja te kadrova, laboratoriji
odnosno prostorije, moraju odgovarati općim i posebnim uvjetima propisanim
ovim Pravilnikom za pojedine osnovne ili specijalizirane djelatnosti.

Članak 121.

Druge pravne i fizičke osobe u obavljanju pojedinih poslova laboratorijske
i analitičke djelatnosti u oblasti veterinarstva iz članka 118. ovog Pravilnika
u skladu sa Zakonom, vrstom i oblikom registrirane djelatnosti, mogu udovoljavati
pojedinim uvjetima za jednu ili više osnovnih odnosno specijaliziranih
djelatnosti iz članka 119. točke 1., 2., 3., 4., 5., 6., 7., 8., 9. i 10.
te u skladu s tim i propisanim prostorijama pod točkama 12., 13., 14. i
15., ovoga Pravilnika, a moraju udovoljavati općim i posebnim uvjetima
glede prostorija, opreme uređaja i stručnih djelatnika za pojedine laboratorije
osnovnih ili specijaliziranih djelatnosti, propisane ovim Pravilnikom.

Članak 122.

(1) Zgrada veterinarskih dijagnostičkih zavoda i drugih analitičkih
i dijagnostičkih laboratorija mora biti priključena na vodoopskrbnu, kanalizacijsku
i telefonsku mrežu s ograđenim dvorištem, parkirališnim prostorom i prilaznim
putem za osobna i teretna vozila.

(2) Svi laboratoriji moraju biti povezani kućnom telefonskom mrežom.

Članak 123.

(1) Odvoz smeća i drugih neškodljivih otpadaka mora biti riješen u skladu
sa općim komunalnim odredbama i rješenjima.

(2) Za uklanjanje potencijalno štetnog materijala i ostataka materijala
biološkog podrijetla dostavljenog na pretrage, mora se osigurati posebna
prostorija sa uređajima za čuvanje istog materijala do njegova neškodljivog
uklanjanja i odvoza u objekte za utilizaciju ili osigurati adekvatne peći
za spaljivanje.

Članak 124.

Za čuvanje lako zapaljivih materijala, alkohol, eter, benzin i sl. mora
se urediti posebna prostorija izvedena prema postojećim propisima i potrebi,
na pogodnom mjestu izvan nastanjenih prostora i prostora gdje boravi osoblje.

Članak 125.

(1) Prostorije svake radne jedinice, odnosno pojedinih laboratorija
moraju biti, kao cjelina tako raspoređene, da se u svakoj osigura nesmetani
rad i komunikacija uposlenih djelatnika.

(2) Sve radne prostorije moraju biti zračne i dovoljno osvijetljene
prirodnim, danjim svjetlom i odgovarajućom umjetnom rasvjetom od 250 do
500 luksa. Prostorije sa nedovoljnim prirodnim zračenjem moraju se osigurati
sa uređajima za umjetno provjetravanje.

Članak 126.

(1) Zidovi svih radnih prostorija laboratorija (osim kabineta, uredskih
i zajedničkih prostorija za djelatnike) udaljeni manje od jednog metra
od radnih površina, moraju biti obloženi keramičkim zidnim pločicama u
visini od 1,80 metra, a ostatak zidova gladak, izveden na način koji omogućava
lako održavanje.

(2) Ostali zidovi na spoju sa podnom površinom moraju biti zaštićeni
redom keramičkih pločica ili bojom, koja je otporna na pranje i dezinfekciju.

Članak 127.

Podovi u svim radnim prostorijama laboratorija (osim kabineta, uredskih
i zajedničkih prostorija za djelatnike) moraju biti ravni, glatki i otporni
na pranje i dezinfekciju, izvedeni na način da nisu skliski.

Članak 128.

Svi prozori radnih prostorija u kojima se čuva ili rukuje sa biološkim
materijalom ili sterilnim priborom i sl., moraju u toku toplog godišnjeg
razdoblja biti zaštićeni protiv ulaska insekata prikladnim mrežicama sa
vanjske strane prozora.

Članak 129.

(1) Svaki dijagnostičko-analitički laboratorij mora osigurati pomoćne
prostorije za potrebe djelatnika (garderobu sa garderobnim ormarićima,
prostoriju za odmor, odvojene kupaonice sa tušem i zahode za muške i ženske
djelatnike).

(2) Ako ovim Pravilnikom nisu ili nisu potanje propisani higijenski
i tehnički uvjeti kojima moraju udovoljavati prostorije (radne, pomoćne
i zajednički dijelovi zgrade), kao i uređaji i naprave u tim prostorijama,
na iste se primjenjuju određene opće mjere i normativi zaštite na radu
za radne i pomoćne prostorije.

Članak 130.

(1) Namještaj u prostorijama dijagnostičko-analitičkih laboratorija
mora biti takve izvedbe da odgovara namjeni svake pojedine prostorije te
stručno-tehničkim, higijenskim i estetskim zahtjevima i da se može lako
održavati čistim i urednim.

(2) U svim prostorijama gdje se pretražuje infektivni dijagnostički
materijal i obavljaju poslovi sa sterilnim priborom i hranjivim podlogama,
zabranjeno je držanje namještaja, pribora i predmeta od nezaštićenog drva
i drugih poroznih materijala koji ne pružaju mogućnosti sigurne dezinfekcije,
kao i držanje ukrasnih biljaka lončanica i zavjesa na prozorima.

Članak 131.

(1) Laboratorij za patološku morfologiju za obavljanje osnovne djelatnosti
mora raspolagati sa:

1. prostorijom za prijem materijala, prostorijom za razudbe, prostorijom
za odlaganje radne odjeće, obuće i zaštitnih sredstava prosektora i pomoćnog
i tehničkog osoblja, prostorijom za odlaganje lešina do neškodljivog uklanjanja
ako isto nije riješeno centraliziranim prikupljanjem te prostorijom, radnim
kabinetom za stručnjake odnosno za obradu rezultata i pripremu izvještaja;

2. priborom za razudbe (noževi mesarski, noževi parenhimski, skalpeli,
pincete, pila za kosti, škare ravne i škare dugmetaste, fiksator - škripac
za otvaranje lubanje, fotografske emajlirane plitice, bubrežaste zdjelice,
zaštitna sredstva za prosektora i pomoćno osoblje i sl.);

3. hladnjakom i zamrzivačem za čuvanje materijala do daljnjih laboratorijskih
pretraga i vlažnim i suhim sterilizatorom za instrumente i pribor.

(2) Za obavljanje specijalizirane djelatnosti laboratorij za patološku
morfologiju, uz prostorije, pribor i opremu iz stavka 1. ovog članka mora
raspolagati sa:

1. prostorijom za razudbu velikih životinja i životinja srednje veličine,
prostorijom za razudbu malih i laboratorijskih životinja, prostorijom za
izradu patohistoloških preparata i prostorijom za mikroskopiranje;

2. mikroskopom svjetlosnim s imerzijom i dodatkom za fotografiranje,
fotografskim aparatom izmjenjivih objektiva, mikrotomom, kriostatom, vodenom
kupelji s regulacijom temperature, termostatom, digestorom, UV - svjetiljkom,
osobnim računalom ili pisaćim strojem.

Članak 132.

(1) Laboratorij za hematologiju i kliničku kemiju u obavljanju osnovne
djelatnosti mora rasplagati sa:

1. prostorijom ili prostorom za prijem i čuvanje uzoraka, prostorijom
za pretrage krvi i mokraće i prostorijom, radnim kabinetom za obradu rezultata
i pripremu izvještaja. Prostor za prijem i čuvanje uzoraka može biti smješten
u zajedničkoj prostoriji za pretrage krvi i mokraće;

2. mikroskopom svjetlosnim, komoricama i melanžerima za eritrocite i
leukocite, spektroskopom, koagulometrom, pipetama po Westergrenu, hemoglobinometrom,
aerometrom, tast-trakama (za određivanje albumina, glukoze, acetonskih
tijela) i sitnim laboratorijskim posuđem i priborom.

(2) Za obavljanje specijalizirane djelatnosti laboratorij za hematologiju
i kliničku kemiju, uz prostorije, pribor i opremu iz stavka 1. ovog članka
mora raspolagati sa:

1. prostorijom za kemijske analize, prostorijom za kemijske analize
u posebno klimatiziranim uvjetima;

2. automatskim brojačem krvnih tjelešaca, spektrofotometrom sa ultraljubičastom
svjetiljkom, spektrofotometrom sa vidljivim spektrom, jednokanalnim automatskim
analizatorom, automatskim analizatorom sa jon selektivnim elektrodama i
atomskim apsorpcionim spektrofotometrom.

Članak 133.

(1) Laboratorij za bakteriologiju za obavljanje osnovne djelatnosti
mora raspolagati sa:

1. prostorijom za prijem i primarnu obradu dijagnostičkog materijala,
prostorijom za čuvanje dijagnostičkog materijala i dijagnostikuma, prostorijom
za identifikaciju bakterija, prostorijom za serološke pretrage, prostorijom
za imunofluorescentnu dijagnostiku, kabinetom za obradu rezultata i pripremu
izvještaja;

2. sitnim laboratorijskim posuđem i priborom, plinskim plamenicima i
bakteriološkim instrumentarijem, suhim i vlažnim sterilizatorima, termostatom,
hladnjakom, zamrzivačem, vodenom kupelji sa regulacijom temperature, vakuum
sisaljkom, čitačem (brojač) bakterija, pH metrom, vagom sa jednom decimalom,
aparatom za automatsko rastakanje i razređivanje (dilutor) ili mikrodilucijski
sistem s optičkim čitačem, mikroskopom optičkim sa imerzijom, mikroskopom
fluorescentnim, centrifugom.

(2) Za obavljanje specijalizirane djelatnosti laboratorij za bakteriologiju
mora, uz prostorije, opremu i uređaje iz stavka 1. ovog članka raspolagati
sa:

1. prostorijom za rad s posebno opasnim bakterijama;

2. aparatom za usitnjavanje dijagnostičkog materijala, aparatom za filtraciju,
liofilizatorom, fermentorom, komorom za sterilni rad, posudom ili termostatom
s anaerobnim uvjetima i regulacijom ugljičnog dioksida i vlage, mješalicom,
mućkalicom, kolorimetrom, faznokontrastnim mikroskopom, stereomikroskopom,
aparatom za automatsko izvođenje imunoenzimatskog testa (ELISA) i osobnim
računalom.

Članak 134.

(1) Laboratorij za zdravstvenu zaštitu vimena za obavljanje osnovne
djelatnosti mora raspolagati sa:

1. prostorijom za prijem dijagnostičkog materijala, prostorijom za mikrobiološke
pretrage, prostorijom, kabinetom za obradu rezultata i pripremu izvještaja;

2. sitnim laboratorijskim posuđem i priborom, termostatom, hladnjakom,
zamrzivačem, centrifugom (Gerber), suhim i vlažnim sterilizatorom, posudom
ili termostatom s anaerobnim uvjetima i regulacijom ugljičnog dioksida
i vlage, vagom laboratorijskom s jednom decimalom, pH metrom i optičkim
mikroskopom sa imerzijom.

(2) Za obavljanje specijalizirane djelatnosti laboratorij za zdravstvenu
zaštitu vimena, uz prostorije, opremu i uređaje iz stavka 1. ovoga članka
mora raspolagati i sa:

1. prostorijom za citološke pretrage;

2. mješalicom, mućkalicom, aparatom za elektronsko brojanje stanica
u mlijeku, aparatom za kontrolu rada mužilica (pulzotest) i osobnim računalom.

Članak 135.

(1) Laboratorij za mikologiju za obavljanje osnovne djelatnosti mora
raspolagati sa:

1. prostorijom za prijem i primarnu obradu dijagnostičkog materijala,
prostorijom za čuvanje dijagnostičkog materijala i dijagnostikuma, prostorijom
za identifikaciju gljivica (funga), kabinetom za obradu rezultata pretraga
i pripremu izvještaja;

2. sitnim laboratorijskim posuđem i priborom, termostatom, hladnjakom,
zamrzivačem, sterilizatorom suhim i vlažnim, vodenom kupelji s regulacijom
temperature, Woodovom svjetiljkom, čitačem (brojač) kolonija miceta, pH
metrom, vagom sa jednom decimalom, aparatom za automatsko rastakanje i
razređivanje (dilutor), aparatom za precrtavanje mikroskopske slike, mikroskopom
svjetlosnim s imerzijom, mikroskopskom lupom, centrifugom.

(2) Za obavljanje specijalizirane djelatnosti, uz prostorije, pribor
i uređaje iz stavka 1. ovoga članka, laboratorij za mikologiju mora raspolagati
sa:

1. prostorijom za biološki pokus na laboratorijskim životinjama;

2. aparatom za usitnjavanje dijagnostičkog materijala, aparatom za filtraciju,
liofilizatorom, fermentorom, komorom za sterilni rad, mještalicom, mućkalicom,
uređajem za mikrofotografiju, mikroskopom fluorescentnim i stereomikroskopom.

Članak 136.

(1) Laboratorij za virusologiju u obavljanju osnovne djelatnosti mora
raspolagati sa:

1. prostorijom za prijem, čuvanje i primarnu obradu dijagnostičkog materijala,
prostorijom za imunofluorescentnu dijagnostiku bjesnoće i drugih virusnih
bolesti, prostorijom za serološke pretrage, prostorijom, kabinetom za obradu
rezultata pretraga i pripremu izvještaja;

2. sitnim laboratorijskim posuđem i priborom, centrifugom, hladnjakom,
zamrzivačem, termostatom, vodenom kupelji sa regulacijom temperature, aparatom
za automatsko rastakanje i razrjeđivanje (diluter), aparatom za izvođenje
imunoenzimskog testa (ELISA), pH metrom, vagom laboratorijskom, vakuum
sisaljkom, sterilizatorom suhim i vlažnim, autoklavom, mikroskopom svjetlosnim
s imerzijom i mikroskopom fluorescentnim.

(2) Za obavljanje specijalizirane djelatnosti, uz prostorije, pribor
i uređaje iz stavka 1. ovoga članka, laboratorij za virusologiju mora raspolagati
sa:

Aparatom za usitnjavanje dijagnostičkog materijala, ultracentrifugom,
kontejnerom s tekućim dušikom, termostatom s regulacijom atmosfere (vlaga,
ugljični dioksid), termostatom, inkubatorom za embrioniranje jaja, mješalicom,
mućkalicom, liofilizatorom, priborom za filtraciju, invertnim mikroskopom
i osobnim računalom.

Članak 137.

(1) Laboratorij za parazitologiju u obavljanju osnovne djelatnosti mora
raspolagati sa:

1. prostorijom za prijem i primarnu obradu dijagnostičkog materijala,
prostorijom za identifikaciju parazita i serološke pretrage, prostorijom
za stručnjake odnosno kabinetom za obradu rezultata pretraga i pripremu
izvještaja.

2. sitnim laboratorijskim posuđem i priborom, aparatom za usitnjavanje
dijagnostičkog materijala, termostatom, kupelji sa regulacijom temperature,
hladnjakom, zamrzivačem, sterilizatorom suhim i vlažnim, centrifugom, laboratorijskom
vagom s jednom decimalom, svjetlosnim mikroskopom s imerzijom, fluorescentnim
mikroskopom, lupom i trihinoskopom.

(2) Za obavljanje specijalizirane djelatnosti, uz prostorije, pribor
i uređaje iz stavka 1. ovoga članka, laboratorij za parazitologiju mora
raspolagati i sa:

1. posebnom prostorijom za serološke pretrage;

2. vakuum sisaljkom, mješalicom, mućkalicom, pH metrom, aparatom za
automatsko izvođenje imunoenzimskog testa (ELISA) i stereomikroskopom.

Članak 138.

(1) Laboratorij za animalnu higijenu u obavljanju osnovne djelatnosti
mora raspolagati sa:

1. prostorijom za prijam i primarnu obradu uzoraka, prostorijom za bakteriološke
pretrage, prostorijom za kemijske analize zraka, tla i otpadne animalne
tvari, prostorijom za stručnjake odnosno kabinetom za obradu rezultata
pretraga i pripremu izvještaja;

2. termometrima, higrometrom, anemometrom, termohigrografom, zračnom
sondom, svjetlomjerom, bukomjerom, aparatom za uzorkovanje zraka, detektorom
za plinske primjese zraka, sitnim priborom za uzimanje uzoraka (vode, tla,
otpadne animalne tvari), konimetrom, termostatom, binokularnom lupom, svjetlosnim
mikroskopom, hladnjakom, pH metrom, peći za žarenje, pedološkim kompletom,
foto aparatom, centrifugom, mješalicom, mućkalicom, fermentorom, sterilizatorom,
digestorom, analitičkom vagom.

(2) Za obavljanje specijalizirane djelatnosti laboratorij za animalnu
higijenu, uz prostorije, pribor i uređaje iz stavka 1. ovog članka, mora
raspolagati i sa:

1. prostorijom za rad u kontroliranim uvjetima;

2. priborom za membransku filtraciju, plinskim kromatografom, priborom
za radiološku detekciju i osobnim računalom.

Članak 139.

(1) Laboratorij za pretrage stočne hrane i vode u obavljanju osnovne
djelatnosti mora raspolagati sa:

1. prostorijom za prijam i čuvanje uzoraka, prostorijom za pripremu
uzoraka za laboratorijske pretrage, prostorijom za bakteriološke pretrage,
prostorijom za mikološke pretrage, prostorijom za vaganje, prostorijom
za osnovne fizikalnokemijske analize, kabinetom za stručnjake za obradu
rezultata i pripremu izvještaja;

2. sitnim laboratorijskim posuđem i priborom, termostatom, hladnjakom,
zamrzivačem, sterilizatorom suhim i vlažnim, vodenom kupelji sa regulacijom
temperature, tehničkom vagom, laboratorijskim vagama sa dvije i četiri
decimale, mješalicom, mućkalicom, pH metrom, komorom za sterilni rad, svjetlosnim
mikroskopom sa imerzijom, mikroskopskom lupom, uređajem za brojenje kolonija,
sušionikom s regulacijom temperature, eksikatorom, setom laboratorijskih
sita, opremom i sondama za uzimanje uzoraka stočne hrane, opremom za uzimanje
uzoraka vode, mlinom za sitno i grubo mljevenje uzoraka, vakuum sisaljkom;
uređajem za vakuum odsisavanje, termometrom do 200°C, centrifugom, spektrofotometrom,
aparatom za određivanje dušika, aparatom za određivanje masti i aparatom
za određivanje vlakana.

(2) Laboratorij specijalizirane djelatnosti za pretragu stočne hrane
i vode, uz prostorije, pribor i uređaje iz stavka 1. ovog članka, moraju
raspolagati i sa:

1. prostorijom za radiološke pretrage;

2. posudom ili termostatom s anaerobnim uvjetima i regulacijom ugljičnog
dioksida i vlage, aparatom za automatsko izvođenje imunoenzimatskog testa
(ELISA), (Šoperovom vagom za određivanje hektolitarske mase, polarimetrom,
saharometrom, aparatom za kalorimetrijsko određivanje bruto energije hrane,
NIR-spektrofotometrom, visokotlačnim kromatografom (HPLC), aparatom za
određivanje aminokiselina, atomskim apsorpcionim spektrofotometrom, uređajem
za tankoslojnu kromatografiju (TLC), plamen fotometrom, detektorom za određivanje
radiološke kontaminacije i osobnim računalom.

Članak 140.

(1) Laboratorij za pretrage namirnica i proizvoda životinjskog podrijetla
u obavljanju osnovne djelatnosti mora raspolagati sa:

1. prostorijom za prijam uzoraka i organoleptičke pretrage, prostorijom
za mikrobiološke pretrage, pristorijom za fizikalno-kemijske pretrage,
prostorijom za mikroskopiranje, pristorijom za smještaj vaga i osjetljivih
instrumenata, prostorijom za pohranu kemikalija i štetnih materijala, prostorijom
za stručnjake odnosno radnim kabinetom;

2. sitnim laboratorijskim posuđem i priborom, kompletnim priborom za
fizikalne, kemijske i organoleptičke pretrage (noževi, pile, otvarač za
konzerve), analitičkom vagom na četiri decimale, analitičkom vagom na dvije
decimale, digestorom, uređajem za makrospaljivanje uzoraka u potupku određivanja
dušika, električnom peći, sušionikom, termostatom, polarimetrom, univerzalnim
refraktometrom po Abbeu, električnom vodenom kupelji s regulacijom temperature,
termostatom, zamrzivačem, vakuum sisaljkom ili uljnom kupelji, centrifugom,
hladnjakom, magnetskom mješalicom s grijačem, pH metrom, sterilizatorom
suhim, sušionikom, termostatom, lupom, binokularnim mikroskopom s imerzijom,
ultravioletnom svjetiljkom s filterom, uređajem za filtraciju, brojačem
bakterija i uređajem za homogenizaciju uzorka.

(2) Za specijaliziranu djelatnost pretraga namirnica i proizvoda životinjskog
podrijetla laboratoriji moraju, uz prostorije, pribor i uređaje iz stavka
1. ovoga članka, raspolagati i sa:

1. prostorijom za optičku i drugu instrumentalnu analitiku s odgovarajućom
ventilacijom, prostorijom za ispitivanje kromatografskim metodama;

2. aparaturom za frakcionu destilaciju otapala, priborom za tankoslojnu
i papirnu kromatografiju, UV/VIS i IR spektrofotometrom - fluorimetrom
i tekućinskim i plinskim kromatografom.

Članak 141.

Laboratorij za kontrolu lijekova mora raspolagati sa:

1. prostorijom za ispitivanje tehnološke izradbe oblika lijekova, kvalitete
ambalaže i za kemijska i fizikalno kemijska ispitivanja lijekova, prostorijom
za mikrobiološko ispitivanje lijekova, prostorijom za biološko-farmakološko-toksikološka
ispitivanja lijekova, prostorijom za pripremu laboratorijskih standarda
i standardizaciju lijekova, klimatiziranu prostoriju za čuvanje lijekova
i ispitivanje stabilnosti lijekova, prostorijom odnosno kabinetom za stručnjake;

2. sitnim laboratorijskim posuđem i priborom, opremom za titrimetrijska
ispitivanja, potenciometrom, električnim i magnetskim mješalicama, homogenizatorom,
mjernim i poredbenim elektrodama, ampermetrom, aparatom za destilaciju,
alkoholometrima, piknometrom, refraktometrom, UV/VIS i IR spektrofotometrom,
fluorometrom, atomskim apsorpcionim masenim spektrofotometrom, opremom
za kromatografska ispitivanja, (silazna i ulazna kromatografija, plinska
kromatografija, ionska kromatografija i plinska kromatografija), vagama,
sitima, mikroskopom i lupom, opremom za ekstrakciju, maceraciju, digestiju
i perkolaciju, pH metrom, aparatom za određivanje krutišta, tališta i vrelišta,
polarimetrom, penetrometrom, viskozimetrom, eksikatorom, nefelometrom,
UV svjetiljkom, centrifugom i ultracentrifugom, opremom za "ELISA" test
i "RIP" test, termostatom, vodenom kupelji sa regulacijom temperature,
hladnjakom i zamrzivačem i opremom za elektroforezu, imunoelektroforezu
i imunodifuziju.

Članak 142.

Prostorije i oprema za male laboratorijske životinje moraju se sastojati
od:

1. prostorije za držanje zdravih životinja, prostorije za pripremu pokusa,
prostorije za držanje životinja u karantenskim uvjetima za trajanja pokusa,
prostorije za odlaganja lešina i otpadnih animalnih tvari, prostorije za
osoblje;

2. sitnog instrumentarija i pribora za razudbe, kaveza za držanje zdravih
životinja, kaveza - izolatora za držanje životinja u pokusu, suhog sterilizatora,
autoklava, uređaja za ventilaciju i filtraciju ulaznog i izlaznog zraka
sa mogućnošću održavanja nadpritiska, posude za odlaganje lešina i otpadnih
tvari do neškodljivog uklanjanja.

Članak 143.

Prostorije i oprema za pripremu mikrobioloških hranjivih podloga moraju
se sastojati od:

1. prostorije za uskladištenje sirovina, polugotovih podloga, kemikalija
i reagencija, prostorije za pripremu podloga po recepturi, prostorije za
sterilizaciju, prostorije za uskladištenje sterilnih podloga;

2. vage tehničke, vage na dvije decimale, pH metra, uređaja za filtraciju,
uređaja za rastakanje, vakuum sisaljke, autoklava, uređaja za destilaciju
vode i suhog sterilizatora.

Članak 144.

Prostorije i oprema za pranje i sterilizaciju laboratorijskog pribora
i posuđa moraju se sastojati od:

1. prostorije za prihvat nečistog i kontaminiranog posuđa i pribora,
odstranjivanje pretraženog sadržaja i grubo predpranje, prostorije za detaljno
pranje i sušenje, prostorije za sterilizaciju i pakiranje, prostorije za
uskladištenje steriliziranog pribora i posuđa do upotrebe;

2. posuda za prihvat pretraženog materijala, praonici (bazeni) sa tekućom
toplom i hladnom vodom ili uređaj za automatsko pranje laboratorijskog
posuđa, stalci za sušenje, suhi sterilizator, autoklav, Kohov lonac.

Članak 145.

(1) Prostorije i oprema za pranje zaštitne odjeće mora se sastojati
od:

1. prostorije za prijem nečiste i kontaminirane zaštitne odjeće i drugih
sredstava zaštite, prostorije za pranje i sterilizaciju, prostorije za
glačanje, odlaganje i izdavanje čiste i sterilne odjeće i zaštitnih sredstava;

2. stroja za pranje rublja, autoklava, strojeva za glačanje.

(2) Zaštitna odjeća i druga sredstva zaštite na upotrebi u bakteriološkim,
virusološkim, parazitološkim i pato-anatomskim laboratorijima, kao i pripremi
i sterilizaciji hranjivih podloga, nečistog dijela za pranje laboratorijskog
pribora i karantenskog dijela za držanje laboratorijskih životinja u pokusu,
mora se podvrgnuti pranju u prostorijama i sa opremom iz stavka 1. ovoga
članka.

(3) Zaštitna odjeća i sredstva na upotrebi u drugim prostorima može
se dostavljati na pranje u javne praonice.

Članak 146.

Pojedini uređaji i aparati visoke tehnologije i vrijednosti mogu se
koristiti za potrebe više laboratorija u okviru pojedinog dijagnostičkog
i analitičkog objekta ukoliko to ne remeti funkcionalnost obavljanja pretraga
i nije u suprotnosti sa poštivanjem osnovnih stručnih principa zaštite
od širenja infekcioznih ili kontaminirajućih čimbenika.

Članak 147.

(1) Stručno osoblje u veterinarskim dijagnostičkim i analitičkim laboratorijima
mora udovoljavati slijedećim uvjetima:

1. voditelji laboratorija odnosno odgovorne osobe u obavljanju specijalizirane
djelatnosti moraju biti diplomirani veterinari ili stručnjaci drugih struka
za specijalizirane poslove u veterinarskoj dijagnostici i analitici (kemičari,
farmaceuti, liječnici) kao specijalisti s doktoratom znanosti iz istoga
područja djelatnosti sa najmanje pet godina radnog iskustva u istoj;

2. voditelji laboratorija odnosno odgovorne osobe u laboratorijima osnovnih
djelatnosti mogu biti diplomirani veterinari ili stručnjaci drugih struka
za pojedine specijalizirane poslove (kemičari, farmaceuti, liječnici) kao
specijalisti s magisterijem znanosti ili specijalizacije odgovarajućeg
područja djelatnosti sa najmanje pet godina radnog iskustva u istoj.

(2) Pomoćno tehničko osoblje na radu u laboratorijima, odgovorna osoba
na držanju i čuvanju laboratorijskih životinja mora imati stručnu spremu
(IV/1), stupnja obrazovanja smjera veterinarski tehničar ili tehničar kemijskog,
farmaceutskog i sl. usmjerenja.

(3) Broj stručnjaka, tehničkog i pomoćnog osoblja mora biti primjeren
opsegu obavljanja djelatnosti i omogućavati redovitost i stalnost obavljanja
poslova tijekom čitave godine s obaveznim dežurstvom najmanje jednog stručnjaka
i jednog tehničkog ili pomoćnog radnika nedjeljom i praznikom.

Članak 148.

(1) Za obavljanje zajedničkih, financijsko-računskih i tehničkih poslova
u svim dijagnostičkim i analitičkim laboratorijima osiguravaju se potrebne
prostorije i radnici odgovarajuće stručnosti u srazmjeru sa opsegom obavljanja
poslova.

(2) Za obavljanje pomoćnih poslova na čišćenju i održavanju prostorija
i uređaja osigurava se, ovisno o opsegu tih poslova, odgovarajući broj
pomoćnih i drugih radnika.

VIII. PRIJELAZNE I ZAVRŠNE ODREDBE

Članak 149.

Pravne i fizičke osobe koje su do dana stupanja na snagu ovog Pravilnika
obavljale zdravstvenu zaštitu životinja i veterinarsku djelatnost, moraju
udovoljiti veterinarsko-zdravstvenim uvjetima i uvjetima glede uređenja
prostora, objekata, prostorija, opreme, pribora i drugih pomagala i instrumentarija
te broja stručnih djelatnika, propisanim ovim Pravilnikom u roku godine
dana od njegovog stupanja na snagu.

Članak 150.

(1) Od odredbi ovoga Pravilnika, glede veterinarsko-zdravstvenih uvjeta,
propisanog broja stručnih djelatnika i broja potrebitih pojedinih prostorija,
sukladno obujmu poslova i zadaća, izuzimaju se pravne osobe koje su, do
dana njegova stupanja na snagu, obavljale zdravstvenu zaštitu životinja
i veterinarsku djelatnost ili osnivaju istu djelatnost, na pojedinim otocima
i područjima nerazvijenog stočarstva, bez ekonomske osnove i uvjeta za
rad i obavljanje veterinarske djelatnosti.

(2) Procjenu uvjeta, poslova i zadaća iz stavka 1. ovoga članka, obaviti
će stručno povjerenstvo, koje imenuje Ravnatelj Uprave za veterinarstvo.
Na prijedlog i uz posebno obrazloženje stručnog povjerenstva Ravnatelj
Uprave za veterinarstvo donosi rješenje o udovoljavanju minimalno potrebitim
uvjetima za obavljanje veterinarske djelatnosti na ovim područjima.

Članak 151.

Pravne osobe koje obavljaju zdravstvenu zaštitu životinja i veterinarsku
djelatnost na područjima od posebne državne skrbi Republike Hrvatske dužne
su, glede propisanog broja djelatnika, udovoljiti uvjetima iz članka 15.,
35. i 54. ovoga Pravilnika u roku dvije godine od njegovog stupanja na
snagu.

Članak 152.

(1) Pravne i fizičke osobe u obavljanju poslova javnih ovlasti iz sustava
provedbe veterinarske djelatnosti moraju udovoljiti posebnim uvjetima propisanim
ovim Pravilnikom u roku šest mjeseci od njegovog stupanja na snagu.

(2) Pravne i fizičke osobe na područjima posebne državne skrbi Republike
Hrvatske u obavljanju poslova iz stavka 1. ovoga članka dužne su udovoljiti
posebnim uvjetima propisanim ovim Pravilnikom u roku godine dana od njegovog
stupanja na snagu.

Članak 153.

Pravne i fizičke osobe koje su do dana stupanja na snagu ovog Pravilnika
obavljale zdravstvenu zaštitu životinja i veterinarsku djelatnost, moraju
udovoljiti uvjetima glede zahtjevane stručne spreme i znanstvenog stupnja,
odnosno specijalizacije stručnih djelatnika, propisanim ovim Pravilnikom,
u roku tri godine od dana njegovog stupanja na snagu.

Članak 154.

Stupanjem na snagu ovoga Pravilnika prestaje važiti Pravilnik o uvjetima
glede uređenja objekata, prostorija, opreme i stručnih djelatnika kojima
moraju udovoljavati pravne i fizičke osobe u obavljanju poslova zdravstvene
zaštite životinja i veterinarske djelatnosti ("Narodne novine", broj 12/92).

Članak 155.

Ovaj Pravilnik stupa na snagu osmoga dana od dana objave u "Narodnim
novinama"

Klasa: 322-01/97-01/744
Urbroj: 525-01-97-01
Zagreb, 8. prosinca 1997.

Ministar
poljoprivrede i šumarstva
**mr. Zlatko Dominiković**, v. r.

Pravilnik, NN 136/1997-1948